Jumlah Kematian Para Penyelamat WTC 9/11 Bakal Mengatasi Jumlah Mangsa Serangan

18 tahun yang lalu pada 11 September 2001, seluruh dunia dikejutkan dengan tragedi serangan pengganas di Amerika Syarikat. Salah satu daripada empat serangan itu berlaku di bangunan World Trade Centre (WTC).

Dua kapal terbang yang dirampas pengganas telah berlanggar dengan menara berkembar terkenal dunia itu. Pelanggaran itu telah menyebabkan kedua-dua bangunan pencakar langit itu runtuh. Dianggarkan seramai 2,977 orang telah terkorban pada hari itu.

Apa yang lebih membimbangkan ialah, ramai antara pasukan penyelamat awal seperti polis, bomba, pasukan perubatan dan sukarelawan yang terlibat dalam misi menyelamat pada hari itu meninggal dunia akibat kanser dan masalah kesihatan lain. Sebahagian besar mereka melakukan misi menyelamat di WTC.

Kenyataan rasmi yang dikeluarkan menyatakan bahawa, lebih daripada 2,000 responden pertama yang berada di sekitar Pusat Dangangan Dunia selepas serangan telah meninggal dunia disebabkan kanser.

Dipercayai bahawa kanser yang dihidapi mereka berpunca daripada pendedahan kepada beberapa bahan seperti debu, bahan kimia dan toksik apabila mereka mencari mangsa di bawah runtuhan bangunan.

Hampir 10,000 responden pertama yang berada di kawasan WTC pada hari itu telah didiagnos dengan kanser. Kerajaan menjangkakan bahawa bilangan penyelamat yang mati akibat kanser tersebut akan melebihi jumlah mangsa serangan itu sendiri.

Pengarah perubatan Pusat Kecermelangan Program Klinik Kesihatan WTC, Dr. Michael Crane, bimbang mengenai perkara yang serius ini. Dr. Crane juga menyatakan bahawa kes ini tidak seperti risiko kesihatan pekerjaan yang biasa di mana perkiraan dapat dibuat berdasarkan pendedahan kimia.

Keadaan amat berbeza bagi usaha menyelamat dan pemulihan di WTC. Para penyelamat terdedah kepada pelbagai bahaya seperti keluli cair, asberstos dan peralatan komputer yang terbakar sehingga toksik yang dikeluarkan oleh bahan bakar jet.

Dianggarkan lebih daripada 90,000 orang telah terdedah kepada bahaya yang terhasil ini. Ini tidak termasuk lagi debu setebal beberapa inci akibat bangunan yang runtuh.

Dr. Crane menambah lagi, setiap kali pasukan penyelamat dan pemulihan menggerakkan sesuatu timbunan bangunan, debu dan asap akan terhasil. Mereka tidak tahu apa yang mereka hadapi dan tidak mempunyai peralatan yang mencukupi untuk melindungi diri daripada bahaya.

Selepas bertahun-tahun kejadian 9/11 itu, kanser semakin berkembang bagi mereka yang berada di tapak kejadian. Kadar kanser di kalangan penyelamat pertama adalah sehingga 30 peratus lebih tinggi berbanding kadar biasa.

Baru-baru ini, satu kenyataan dikeluarkan bahawa 241 pegawai polis di NYPD sahaja telah meninggal dunia dalam tempoh 18 tahun sejak serangan 9/11 berkaitan masalah kesihatan. Bilangan ini adalah 10 kali ganda berbanding 23 orang pegawai polis yang terkorban pada hari serangan.

Penyakit kanser dan masalah penafasan juga terus meragut nyawa anggota bomba yang bertugas Ground Zero (runtuhan WTC). Pada bulan Julai yang lalu, ahli bomba FDNY yang bernama Richard Driscoll merupakan mangsa ke-200 meninggal dunia berkaitan "penyakit WTC".

Driscsall yang telah berkhidmat selama 32 tahun itu bersara pada 2002, setahun selepas serangan 9/11. Fire Department New York (FDNY) sahaja telah kehilangan seramai 343 orang anggota pada hari serangan itu berlaku.

Seorang ejen FBI telah terkorban pada hari serangan 9/11. Pada penghujung 2018, seramai 15 orang ejen FBI telah meninggal dunia akibat pendedahan kepads toksik ketika membuat siasatan berhubung serangan itu.

Pada tahun 2015, Presiden Obama telah menandatangani Undang-Undang Dana Pampasan Mangsa 9/11. Ia bagi memperluaskan perlindungan untuk responden pertama dan mereka yang cedera akibat serangan itu.

Undang-undang itu juga mewujudkan Program Kesihatan WTC yang meliputi responden pertama di dua lagi tempat serangan lain pada 9/11 selain WTC iaitu Pentagon dan Shanksville.

Program ini akan menilai para pemohon untuk penyakit yang berkaitan dengan serangan 9/11. Jika memenuhi syarat, pemohon akan diberikan pelan rawatan yang sepatutnya.

Pada Julai tahun ini, Presiden Trump telah menandatangi lanjutan pembiayaan tetap untuk Dana Pampasan Mangsa. Trump meluluskan sebanyak USD 10.2 billion digunakan untuk 10 tahun akan datang bersama dana tambahan sehingga 2090 yang akan melindungi penyelamat 9/11 seumur hidup mereka.

Tidak kira sama ada serangan 9/11 itu dilakukan oleh pengganas atau ia merupakan konspirasi dalam seperti yang diperkatakan ramai, penghargaan dan bantuan perlu diberikan kepada pasukan penyelamat yang berkorban nyawa untuk menjalankan tugas.


Ini Apa Yang Akan Berlaku Jika Anda Ditelan Ikan Paus

Jika kita tak pernah melihat ikan paus secara dekat, agak sukar untuk kita membayangkan betapa besarnya haiwan gergasi ini.

Untuk mendapat gambaran lebih luas, ikan paus biru adalah haiwan paling besar di atas muka Bumi.

Lidahnya sahaja mampu mencapai saiz seekor gajah dan mulutnya mampu memuatkan 400 hingga 500 orang.

Namun, kita tak perlu bimbangkan hakikat bahawa kita akan ditelan oleh haiwan ini kerana anatomi tubuh ikan paus biru membuatkan hal ini mustahil.

Sebaliknya, kita harus lebih bimbang dengan sepupu ikan ini yang lebih kecil iaitu paus sperma.

Pada tahun 1891, muncul beberapa laporan tentang seorang lelaki yang ditelan oleh paus ini. Dan walaupun dia terselamat, semuanya mungkin tidak seperti dahulu lagi.

Mengikut kisah tersebut, James Bartley ditelan ketika ikan paus menyerang kapalnya dan dia tidak diselamatkan sehingga keesokan harinya.

Apabila kru penyelamat menemui dan membunuh ikan paus tersebut, mereka dengan segera membawa haiwan tersebut ke atas kapal dan membelah badannya yang membawa kepada penemuan James Bartley dalam keadaan tak sedarkan diri.

Muka dan tangannya berubah menjadi putih luntur dan matanya buta, yang mana disebabkan oleh asid perut ikan paus tersebut.

Walgaubagaimanapun, setelah beberapa tahun berlalu, orang ramai mula menyelidik kisah ini dan bertanyakan kepada James sama ada dia benar-benar ditelah paus sperma.

Sebagai contoh, bukankah asid perut ikan paus tersebut akan menyebabkab kerosakan yang lebih teruk berbanding kulit yang meluntur?

Menurut sains, jika seseorang ditelan paus, kerosakan pada kulit adalah perkara yang paling tidak perlu dibimbangkan.

Perkara pertama yang harus dibimbangkan sebaik sahaja ditelan adalah hancur akibat gigi paus yang tersangat tajam. Setiap gigi haiwan ini bersaiz sekitar 20 sentimeter panjang atau bersamaan dengan panjang pisau masak yang biasa.

Dan ikan paus memiliki 40 hingga 50 batang gigi seperti ini. Jika anda bernasib baik melepasi barisan gigi tajam ini dengan selamat, anda akan mula masuk ke dalam tekak paus.

Bukan sahaja ia gelap dan berlendir, anda juga akan sukar untuk bernafas disebabkan kekurangan oksigen dan peningkatan gas metana.

Ketika paus memaksa anda masuk melaluinya, anda akan berasakan asid hidroklorik mula memakan kulit. Kemudian, anda akan masuk ke dalam perut pertama dan yang terbesar dalam 4 perut paus ini.

Anda mungkin akan berada dalam perut pertama ini buat seketika dan berita baiknya adalah anda akan mendapat cahaya dalam bentuk sotong bioluminescent kerana paus sperma sangat gemarkan sotong ini.

Kemudiannya anda akan bergerak ke perut kedua dan hingga yang terakhir, dengan asid perut memakan tubuh badan anda hingga mungkin membuatkan anda kehilangan segala isi yang ada sebelum dibuang melalu dubur haiwan ini.

Jadi, adalah sesuatu yang tidak masuk akal untuk mengatakan bahawa anda ditelan oleh ikan paus dan masih hidup untuk menceritakan pengalaman ngeri tersebut kepada orang ramai.

Dengan ini, kisah yang diceritakan oleh James pada tahun 1890an adalah tidak benar. Dan walaupun saiz ikan ini tersangat besar, paus sebenarnya tidak mempunyai keinginan untuk memakan manusia.


Fenomena Tulip Mania - Apabila Harga Bunga Mampu Membeli Sebuah Rumah di Belanda

Bunga tulip sememangnya mempunyai keunikannya yang tersendiri. Bunga tulip  juga begitu sinonim dengan negara Belanda. Malah, setiap tahun pada hari Sabtu minggu ketiga bulan Januari diisytiharkan "Nationale Turpendag" atau dalam bahasa mudahnya Hari Tulip Kebangsaan.

Sempena hari istimewa ini, kawasan Dam Square di Amsterdam akan dihiasi kira-kir 200,000 bunga Tulip pelbagai warna. Saat inilah yang biasanya ditunggu-tunggu oleh pelancong dari serata dunia untuk melihat secara lebih dekat lagi dengan bunga yang dianggap istimewa ini.

Bercerita mengenai Belanda, suatu ketika dahulu pernah terjadi satu kejadian aneh berkaitan tulip kerana ketaksuban rakyat negara ini sendiri terhadap bunga yang satu ini. Fenomena pelik ini juga merupakan gelembung ekonomi yang dikenali sebagai Tulip Mania.

Fenomena yang digelar Tulip Mania ini terjadi pada abad ke 17 di Belanda, bermula sekitar tahun 1624 dan mencapai kemuncaknya antara tahun 1636 dan 1637. Lebih menarik, fenomena ini dikatakan sebagai gelembung ekonomi (financial bubbles) terbesar dan pertama seumpamanya.

Satu ketika dahulu, bunga tulip telah dibawa masuk ke Belanda dari negara Kerajaan Uthmaniyah (kini Turki). Bunga yang diimport dari Turki ini dikatakan mempunyai warna yang lebih menyerlah dan pelbagai berbanding bunga tulip yang diimport dari negara-negara Eropah.

Bunga tulip dari Turki ini secara tiba-tibanya menjadi kegilaan rakyat Belanda. Malah, mereka mula mendapatkannya untuk dijadikan perhiasan di laman rumah mereka. Secara tidak langsung, ia menjadi lambang status dan kekayaan seseorang.

Selain faktor kecantikannya, faktor kitaran hidup bunga ini juga menyebabkan permintaan terhadapnya meningkat. Bunga tulip hanya mampu hidup selama beberapa tahun dan hanya menghasilkan 2 ke 3 klon setiap tahun. Selain itu, ianya mengambil 7 tahun daripada biji benih sehinggalah terhasilnya bunga tulip.

Kesukaran mendapatkannya dan permintaan yang terlampau tinggi terhadap bunga ini menjadikan harganya melonjak berkali-kali ganda.

Sepanjang tahun 1630-an, harga bunga Tulip telah meningkat sedikit demi sedikit. Permintaan yang semakin meningkat juga menyaksikan peningkatan jumlah penjual bunga di pasaran. Proses jual-beli bunga tulip kebiasaannya hanya berlaku di kedai-kedai tepi jalan dan melalui proses lelongan.

Pada 1636, bunga Tulip dengan kualiti paling rendah juga dikatakan sangat mahal. Secara purata, harganya sekitar 160 Guilder dan telah meningkat ke 200 Guilder sewaktu zaman kemuncak Tulip Mania.

Sebagai perbandingan, seorang penjual biasanya mempunyai pendapatan 150 Guilder setiap tahun. Ini bermakna, sekuntum bunga tulip yang paling rendah kualitinya juga berharga 1 tahun gaji seorang rakyat biasa! Begitulah luar biasanya nilai bunga ini pada waktu itu.

Ketika kemuncak Tulip Mania, kebanyakan bunga Tulip ini hanya dibeli dan dijual kembali semata-mata untuk mendapat keuntungan dan bukannya dibeli untuk ditanam di rumah. Malah, sekuntum bunga Tulip ketika itu mampu bertukar tangan sehingga 10 kali.

Salah satu contoh insiden paling popular mengenai fenomena Tulip Mania ini adalah apabila 7 orang anak yatim telah melelong harta pusaka peninggalan ayah mereka. Antara harga pusaka tersebut adalah 70 kuntum bungan Tulip, termasuklah 1 spesis unik "Violetten Admirael van Enkuizen" yang terjual pada harga 5200.

Untuk kesemua 70 bunga Tulip yang dilelong, mereka memperoleh sekitar 53,000 Guilder. Bayangkan betapa tingginya harga bunga Tulip ketika itu. Pada tahun 1635, 40 kuntum bunga Tulip terjual dalam satu acara lelongan pada harga 100,000 Guilder. Saban tahun, harganya semakin meningkat.

Selain diperdagangkan, bunga Tulip pada ketika itu umpama duit yang boleh digunakan untuk membeli barangan lain. Selain itu, terdapat juga kes dimana bunga ini telah digunakan untuk membeli rumah, tanah dan ladang. Malah, satu spesis Tulip daripada jenis "Semper Augustus" juga pernah ditukarkan dengan tanah ladang seluas 12 ekar.

Setiap gelembung ekonomi yang naik lambat-laun pastinya akan meletup (jatuh) juga. Sama juga kesnya dengan Tulip Mania. Ianya bermula dalam satu acara lelongan di Harleem apabila seorang pembida yang memenangi lelongan tersebut tidak hadir untuk membeli bunga Tulip yang dimenangi.

Keadaan ini telah menyebabkan panik dalam pasaran dan wujudnya spekulasi bahawa tiada sesiapa lagi yang sebenarnya membeli bunga Tulip untuk ditanam dan dijadikan bunga perhiasan sebaliknya kesemua pembeli akan menjualnya semula semata-mata untuk mendapatkan keuntungan berganda.

Dalam masa beberapa hari sahaja, spekulasi ini tersebar dengan begitu cepat sekali dan membawa kepada keruntuhan pasaran Tulip dengan sendirinya. Dalam tempoh beberapa minggu sahaja, nilai bunga Tulip dikatakan kurang daripada 1% sahaja daripada nilainya sewaktu di puncak zaman Tulip Mania.

Walau bagaimanapun, keruntuhan Tulip Mania boleh dianggap bernasib baik kerana tidak memberi kesan secara langsung terhadap pasaran ekonomi di Belanda ketika itu. Hal ini disebabkan segala urusan perdagangan yang melibatkan bunga ini dilakukan di pasaran terbuka dan bukannya pasaran saham.


5 Filem 'Superhero' Tidak Popular Yang Perlu Anda Tonton

Tidak dapat dinafikan, pada ketika ini - kita sedang berada dalam zaman yang layak digelarkan sebagai zaman kegemilangan filem bergenre adiwira atau 'superhero' - dengan dua penerbit besar iaitu Marvel dan DC saling bersaing antara satu sama lain; dalam menyajikan filem-filem adiwira yang sangat diminati.

Oleh kerana kedua-dua penerbit itu telah pun mempunyai legasi panjang dengan pengenalan watak dan jalan cerita yang sudah pun popular dan diketahui ramai, majoriti masyarakat sudah pastilah akan tertumpu kepada filem-filem yang mempamerkan watak popular ini di layar perak.

Walau demikian, ada banyak lagi filem adiwira yang cuba membawakan sesuatu yang jauh berbeza berbanding apa yang selalu dipertontonkan. Berikut adalah lima filem adiwira yang penulis rasakan layak untuk mendapat perhatian anda, berani membawakan perbezaan yang agak lari daripada stereotaip filem adiwira biasa.

'Brightburn' adalah filem paling baru dalam senarai ini - tetapi penulis perlu perjelaskan terlebih dahulu. Berbeza dengan adiwira, 'Brightburn' memaparkan watak antagonis sebagai watak utama ceritanya. Apa yang lebih menarik, 'Brightburn' tidak boleh dilihat hanya sebagai sebuah filem anti adiwira tetapi sebenarnya lebih dekat dengan sebuah filem seram yang sangat menyenakkan dada penontonnya.

Filem 'Brightburn' mengambil inspirasi daripada kisah asal-usul Superman, tetapi mengubah perspektif jalan ceritanya - bagaimana watak Superman yang dihantar ke bumi, tidak mempunyai hati yang baik tetapi sebaliknya seorang berhati celaka?

Sekiranya anda bukan seorang penonton filem seram atau mudah ditakutkan dengan imej-imej ganas, kami nasihatkan terlebih dahulu - filem ini bukan untuk anda. Banyak aksi dan visual dalam filem ini mampu mengganggu lena anda apatah lagi yang melakukannya hanyalah seorang kanak-kanak berwajah biasa.

Pada awal kemunculannya, 'Chronicle' dipuji kerana cuba membawa pembaharuan dalam genre filem adiwira. Dilihat mendapat inspirasi daripada filem-filem seperti 'The Blair Witch Project' dan 'Cloverfield' yang menggunakan rakaman satu kamera sebagai mod penataannya.

Jalan cerita yang dipaparkan dalam filem ini bermula seperti drama-drama remaja biasa sebelum mula berubah semakin kasar jalan ceritanya, seiring dengan perubahan tona nasib 3 sahabat yang menjadi tunjang utama filem ini.

Diterbitkan pada tahun 2012, 'Chronicle' tidak berjaya membawa perubahan seperti apa yang diharapkan pengeluarnya tetapi sekurang-kurangnya berjaya membuktikan idea kreatif masih boleh diterapkan ke dalam tema genre adiwira. Filem ini juga menjadi titik tolak meningkatnya populariti aktor Michael B. Jordan, penjahat utama dalam filem 'Black Panther' serta Johnny Storm dalam filem 'Fantastic Four.'

'Kick-Ass' merupakan antara filem berasaskan komik adiwira yang banyak menjentik minda kita tentang tanggungjawab seseorang, terhadap apa yang berlaku dalam masyarakat serta peranan yang patut dimainkan kita. Oleh sebab itulah semasa filem pertamanya diterbitkan, 'Kick-Ass' sangat diminati kerana watak utamanya 'Kick-Ass' hanyalah seorang budak biasa yang tak tahu apa-apa hanya berharap kepada keupayaannya menahan sakit yang luar biasa.

Walaupun Kick-Ass merupakan watak utama filem ini, tunjang sebenar filem ini adalah watak adiwira anak beranak Hit-Girl dan Big Daddy, lakonan cemerlang Chloe Grace Moretz dan Nicolas Cage. Sekiranya anda salah seorang peminat lakonan pelik Nicolas Cage, anda pasti akan gemar watak Big Daddy yang dimainkan olehnya. Separuh siuman, separuh gila, semua yang menonton filem ini pasti akan teringat bagaimana Big Daddy dibunuh.

Kemunculan dalam 'Kick-Ass' membantu melonjakkan aktor Aaron Taylor-Johnson, membolehkan dia muncul sebagai watak Quiksilver dalam filem Captain America The Winter Soldier dan menjadi antara watak penting dalam filem Avengers : Age of Ultron. Nicolas Cage meneruskan karier filem adiwiranya, memegang watak utama Ghost Rider dalam dua filem dan menjadi pelakon suara untuk watak Superman dan Spiderman dalam filem 'Teen Titans Goes to The Movie' dan 'Spiderman-Into the Spider-Verse.'

Salah sebuah filem animasi klasik keluaran Pixar selain daripada Toy Story, The Incredibles menggunakan latar belakang zaman kegemilangan komik sebagai rekaan watak sebelum meletakkan watak-watak itu dalam zaman moden, untuk melihat bagaimana corak hidup mereka.

Sukar untuk dikategorikan genre sebenar filem ini, sama ada sebuah filem animasi keluarga atau animasi adiwira - berikutan kemahiran Pixar mengadunkan kedua-dua elemen dengan sangat berjaya dan cantik garapannya. Menggunakan model adiwira yang sudah diketahui ramai, setiap ahli keluarga Parr yang menjadi watak utama diberikan identiti yang unik - membolehkan kita sebagai penonton mempunyai satu watak kegemaran yang berbeza-beza sesama kita.

Filem kedua dalam siri ini walaupun tetap diterima baik, dikritik seakan gagal menyampaikan sesuatu yang baru apabila Pixar dikatakan cuba mengambil jalan selamat dalam penceritaaannya. Tidak dapat dinafikan kritikan itu ada benarnya, apatah lagi apabila filem kedua siri ini terbit dalam tahun 2018 - ketika demam filem adiwira sedang melanda dan penonton mempunyai jangkaan yang terlalu tinggi tahapnya.

Bercakap tentang pengarah M. Night Shyamalan, pasti kita tidak dapat lari daripada membincangkan tentang identiti filem beliau yang gemar 'menipu' penonton; seperti filem The Sixth Sense, Signs dan The Village. Bagaimanapun, apabila dia menulis dan mengarahkan filem 'Unbreakable,' kemampuan pengarah ini sebenarnya mampu meliputi banyak genre - apatah lagi sebuah filem adiwira yang agak luar biasa situasinya.

'Unbreakable' menampil dua aktor legenda Bruce Willis dan Samuel L. Jackson dalam sebuah filem adiwira yang mana adiwiranya hanyalah orang-orang kebanyakan seperti kita yang langsung tidak faham kebolehan sendiri. Lebih kepada sebuah filem yang mengkaji watak berbanding cuba mempersonakan penonton, setiap adegan dan dialog dalam filem ini mempunyai sentuhan Shyamalan yang unik dan segar berbanding filem adiwira zaman tersebut.

Sejak mulanya ditulis sebagai sebuah trilogi, hanya pada tahun 2016 kisahnya disambung dalam filem 'Split' memaparkan James McAvoy sebagai Kevin, seorang lelaki yang mempunyai 24 personaliti berbeza dan disudahkan dalam filem 'Glass' yang menjadi penutup kepada trilogi ini.

Di antara ketiga-tiga filem, pada pendapat penulis 'Unbreakable' dan 'Split' perlu anda tonton kerana kedua filem itu bukan saja menghiburkan, malahan mempunyai isi yang agak mendalam. 'Glass' agak membosankan serta merupakan penamat yang agak mengecewakan, terlalu cuba membawakan kelainan pada temanya - menghampakan jutaan peminat siri ini setelah menunggu lebih 18 tahun lamanya.


Ini Sebab Ramai Atlet Mencukur Bulu Kaki Mereka

Cristiano Ronaldo, Michael Phelps dan Lance Armstrong. Apa persamaan antara ketiga-tiga mereka ini? Selain daripada menjadi yang terbaik dalam sukan masing-masing, mereka juga merupakan atlet utama di Bumi.

Ketika Ronaldo tidak sibuk memperbodohkan pertahanan lawan dengan skil lincahnya, dia sering terpapar dalam media sosial kerana tubuh badannya yang luar biasa.

Begitu juga dengan atlet seperti Michael Phelps dan Lance Armstrong di mana mereka mempunyai fizikal terbaik yang membolehkan mereka mendominasi sukan masing-masing.

Setiap bahagian tubuh mereka sentiasa dianalisis oleh pakar sukan untuk menentukan apa yang menjadikan mereka yang terbaik dalam sukan mereka.

Dan satu ciri umum pada badan yang selalu sering terlepas pandang adalah kaki mereka dicukur dengan bersih.

Mencukur kaki bukan sahaja amalan biasa dalam sukan olahraga tetapi ahli bina badan juga telah mencukur kaki mereka selama bertahun-tahun.

Adakah mempunyai kaki yang licin dapat memberikan kelebihan strategik atau adakah ia hanya membantu dari segi kecantikan?

Dalam dunia sukan, atlet lelaki telah mencukur kaki mereka jauh lebih lama daripada atlet wanita.

Bagi perempuan di mana mencukur kaki biasanya dikaitkan dengan kecantikan, lelaki mencukur kaki mereka untuk mendapatkan kelebihan strategik berbanding pihak lawan.

Kelebihan yang paling penting yang diperolehi daripada kaki dicukur adalah pengurangan daya seretan atau "drag".

Daya seretan adalah sejenis daya mekanikal yang menentang gerakan badan bergerak melalui bendalir di mana daya ini bertindak ke arah yang bertentangan dengan arah pergerakan.

Ini akan memperlahankan pergerakan ke hadapan dan memaksa badan untuk menghabiskan lebih banyak tenaga untuk terus maju.

Udara (bendalir) menentang gerakan ke hadapannya dan menurunkan kelajuan terbang secara keseluruhan. Namun, tiada atlet yang boleh terbang jadi contoh ini mungkin tidak sesuai.

Bayangkan The Flash berlari. Udara di sekeliling menentang gerakannya dan melambatkannya.

Superman & Flash kedua-duanya adalah adiwira, jadi pengurangan kelajuan disebabkan oleh daya seretan ini tidak ketara bagi mereka.

Bagi manusia biasa, hal ini berlaku kepada atlet setiap hari di mana setiap faktor kecil yang dapat mengurangkan kelajuan adalah satu perkara yang tidak boleh diambil mudah.

Bagi atlet dalam sukan seperti bola sepak dan larian, daya seretan dijana oleh udara sekeliling iaitu seretan aerodinamik.

Sukan air seperti berenang pula melibatkan pengurangan seretan terhasil disebabkan oleh air yang merangkumi iaitu seretan hidronamik.

Air lebih padat dan likat berbanding udara. Oleh itu, seretan disebabkan oleh air adalah lebih mendalam daripada seretan udara.

Anggota badan yang dicukup membantu atlet mewujudkan badan yang lebih aerodinamik dan oleh itu mengurangkan kesan seretan.

Pada tahun 1987, Chester Kyle adalah yang pertama menjalankan kajian untuk mengesahkan sama ada kaki dicukur memang memberikan kelebihan aerodinamik atau tidak.

Kajian itu dijalankan di dalam terowong angin kecil terhadap kaki prostetik (kaki palsu) dengan bulu dilekatkan padanya. Kajian itu diterbitkan dalam majalah Bicycling Magazine.

Hasil kajian mendakwa bahawa kaki dicukur membantu penunggang basikal menjimatkan kira-kira 5 saat apabila menunggang pada kelajuan 37 kilometer per jam.

5 saat mungkin dilihatkan sebagai tempoh yang tersangat kecil tetapi dalam sukan yang kompetetif, tempoh ini mampu mengubah segala-galanya.

Walau bagaimanapun, penemuan kajian yang lebih baru adalah lebih menggalakkan.

Terowong angin khusus untuk basikal dan penunggang basikal telah dibina oleh syarikat Specialized Cycling.

Mark Cote dan Chris Yu, jurutera di Specialized Cycling menjalankan ujian ke atas seorang pelumba sebenar dengan kaki dicukur, dan bukannya pada kaki prostetik.

Keputusan ujian menunjukkan pengurangan 7% dalam daya seretan disebabkan oleh kaki yang dicukur.

Bagi lebih memudahkan gambaran, pelumba yang mempunyai kaki licin dapat menjimatkan kira-kira 80 saat dalam perlumbaan sejauh 40km yang mengambil masa 1 jam.

Ujian ini diulangi pada 5 penunggang basikal yang berlainan dan kesemuanya memberikan hasil yang hampir sama iaitu jimat di antara 50 hingga 80 saat dalam jarak yang sama.

Apa yang boleh berlaku dalam tempoh 80 saat ini? Dalam Tour De France 1987, Pedro Delgado kalah kepada Stephen Roche hanya dengan perbezaan 40 saat!

Dan hanya dua tahun kemudian iaitu pada tahun 1989, Greg LeMond mengalahkan Laurent Fignon hanya dengan 8 saat. Oleh itu, bagi para atlet, perbezaan 50 hingga 80 saat adalah tersangat berharga.

Pengurangan daya seretan atau rangsangan kelajuan kecil bukanlah satu-satunya sebab mengapa atlet suka mencukur kaki mereka.

Mempunyai kaki yang botak mempunyai pelbagai kelebihan lain, seperti memudahkan penyembuhan luka. Ruam jalanan dan luka-luka ringan adalah perkara biasa dalam sukan.

Luka-luka ini kelihatan kecil, tetapi ia sangat menyakitkan. Malah, luka ini sering terganggu oleh bulu-bulu di sekelilingnya, menjadikannya lebih sukar untuk dibersihkan dan dengan itu melambatkan pemulihan.

Tiada bulu menjadikannya mudah untuk dibersihkan dan membantu mempercepatkan penyembuhan luka.

Perenang mencukur kaki mereka, kerana ia membuatkan mereka berasa lebih licin di dalam air.

Atlet juga mungkin mencukur kaki mereka untuk memudahkan urutan tisu yang mendalam, yang merupakan sebahagian daripada program pemulihan atlet.

Bagi ahli bina badan pula, mereka mencukur bulu untuk meningkatkan definisi pada otot dan memudahkan cat untuk disapu.


Kisah Wanita Selamatkan 850 Gadis Bawah Umur Dari Berkahwin Paksa

Sebahagian besar masa yang diluangkan Theresa Kachindamoto sebagai Ketua Suku Tertinggi di daerah Dedza, Malawi, adalah untuk menyelesaikan satu masalah iaitu perkahwinan kanak-kanak.

Walaupun dia faham bahawa perkahwinan bawah umur diterima dari segi budaya dan dilakukan atas sebab kewangan, amalan itu tetap dirasainya sebagai membawa kepada kemudaratan dan perlu dihentikan.

Perkahwinan yang diatur mungkin normal bagi kebanyakan budaya di dunia tetapi di Malawi, ia melibatkan gadis bawah umur. Amalan ini menyebabkan ramai kanak-kanak yang terpisah dari keluarga mereka kerana dipaksa berkahwin dengan orang yang tidak mereka kenali.

Malawi telah disenaraikan oleh USA Today sebagai negara keenam termiskin dunia. Faktor ini mungkin memainkan peranan penting mengapa ibu bapa memilih untuk menjamin masa depan anak-anak mereka dengan pernikahan yang diatur pada usia muda.

Theresa telah menghabiskan masa selama 27 tahun sebagai seorang setiausaha di sebuah kolej bandar di daerah Zomba, Malawi. Anak bongsu daripada 12 beradik dan ibu kepada lima orang anak ini merupakan keturunan dari keluarga ketua suku kaum di daerah Dedza.

Sebelum ini, dia melihat perkahwinan bawah umur hanya membawa kepada kemudaratan tetapi kemudian mendapati dirinya berada dalam kedudukan untuk mencabar amalan itu.

Ia berlaku apabila keturunannya memberikan kepercayaan kepada Theresa untuk menjadi Ketua Suku kepada lebih daripada 900,000 orang. Dia diminta untuk pulang ke daerah Dedza bagi memikul tanggungjawab itu.

Mereka memilih Theresa kerana reputasinya yang baik dengan ramai pihak. Ketua-ketua suku itu memberitahu Theresa bahawa dia perlu melakukan tugas itu sama ada suka atau tidak.

Pada hari pertama sebagai Ketua Suku Tertinggi, dia membuat lawatan ke salah satu kawasan di bawah bidang kuasanya. Ketika melawat rumah-rumah yang berada di situ, Theresa terkejut apabila dia disambut oleh gadis-gadis muda yang merupakan isteri-isteri kepada penduduk di situ.

Pada hari pertamanya juga, Theresa mengeluarkan arahan agar perkahwinan di bawah umur ini perlu ditamatkan.

Pada tahun 2012, tinjauan menunjukkan bahawa separuh daripada gadis-gadis bawah 18 tahun yang tinggal di kawasan kurang membangun di Malawi dipaksa berkahwin.

Walaupun satu undang-undang telah diluluskan pada 2015 melarang amalan perkahwinan bawah umur, ia tidak sedikit pun membendung masalah ini. Ramai ibu bapa masih mengatur perkahwinan anak gadis mereka atas sebab-sebab kewangan.

Jurulatih pasukan bola jaring kebangsaan Malawi, Mary Waya, memberitahu bahawa dia sering melihat gadis-gadis yang dipaksa berkahwin ini diinaya, didera, dijadikan pelacur atau diberhentikan sekolah kerana masalah kewangan. Semasa muda, Mary juga melalui nasib yang sama.

Perkara paling mengganggu Mary ialah gadis-gadis ini akan dihantar ke "kem didikan seks" apabila mereka didatangi haid pertama. Mereka akan diajar tentang seks dan bagaimana untuk memenuhi tuntutan seorang lelaki bagi memenuhi "tugas mereka".

Pendidikan seksual ini dikenali sebagai "Kusasa Fumbi" atau pembersihan. Ada sesetengah kes di mana gadis-gadis ini hanya boleh menamatkan pendidikan apabila melakukan hubungan seksual dengan guru mereka.

Kusasa Fumbi secara tragisnya telah menyebabkan banyak kehamilan luar nikah dan penyebaran HIV di rantau ini. Di Malawi, 1 daripada 10 orang adalah HIV positif. Penggunaan kondom adalah sangat jarang. Mary menambah lagi, di sesetengah kampung ada Ketua Suku yang bersetuju Kusasa Fumbi dilakukan.

Walaupun Malawi mempunyai pemerintahan demokratik yang berfungsi, Ketua Suku mempunyai kedudukannya dalam budaya dan dihormati selama beratus-ratus tahun.

Bersama-sama 50 Ketua Suku di bawahnya, Theresa membentuk satu perjanjian untuk mengakhiri perkawinan bawah umur di daerahnya. Dia berharap langkah ini dapat menamatkan penindasan kanak-kanak dan menutup kem-kem seksual yang ada.

Theresa menerima kit kebersihan dari Heart of Health International (HHI)

Di antara semua Ketua Suku, ada empat orang yang tidak bersetuju dengan cadangan ini. Theresa akhirnya memecat mereka dengan serta-merta. Penstrukturan semula ini mendapat pelbagai reaksi ekstrem dari banyak pihak.

Kebanyakan penduduk tempatan berkata peraturan baru ini akan membuatkan mereka lebih miskin kerana perlu menanggung anak yang semakin membesar. Namun, niat Ketua Suku Tertinggi ini untuk membantu mereka yang tidak bersalah tetap teguh walaupun menerima banyak ancaman bunuh.

Theresa juga merancang untuk melaksanakan perjanjian barunya ini ke dalam undang-undang sivil. Theresa juga telah membangunkan rangkaian rahsia di kalangan ibu bapa di setiap kampung bagi memastikan tiada siapa yang memberhentikan anak mereka dari sekolah atau dipaksa berkahwin bawah umur.

Dia melakukan pelbagai aktiviti seperti menjemput gadis-gadis dari bandar yang telah berjaya untuk berkongsi pengalaman mereka di sekolah-sekolah di daerahnya. Setakat ini, dia telah menolak dan menghentikan lebih daripada 850 perkahwinan bawah umur.

2. Ketua Suku di Malawi selamatkan gadis bawah umur daripada menjadi mangsa keadaan


Benarkah Haiwan Dapat Mengesan Bencana Alam Sebelum Ia Berlaku?

Pada 26 Disember 2004, gempa bumi yang berlaku di sepanjang lantai Lautan Hindi telah menyebabkan berlakunya tsunami. Tsunami paling membunuh dalam sejarah itu telah mengorbankan lebih daripada 230,000 nyawa merentasi 14 buah negara.

Di sebalik kemusnahan teruk yang berlaku, para pegawai hidupan liar Taman Negara Yala di Sri Langka melaporkan bahawa tiada kematian haiwan yang ketara akibat tsunami. Taman Negara Yala didiami oleh pelbagai jenis haiwan liar seperti gajah, harimau bintang, monyet dan banyak lagi.

Para penyelidik percaya bahawa haiwan-haiwan itu selamat kerana dapat mengesan gempa bumi lebih awal dan bergerak ke tempat lebih tinggi sebelum tsunami yang menyebabkan gelombang besar dan banjir teruk melanda.

Sebenarnya, terdapat banyak laporan lain bagaimana anjing mula berkelakuan luar biasa sebelum berlakunya gempa bumi, gajah menjadi tidak tentu arah sebelum kejadian tanah runtuh dan pergerakan ikan yu mula berubah sebelum laut dilanda ribut taufan.

Pada tahun 2009, katak di L'Aquila, Itali, telah meninggalkan tempat mengawan mereka sebelum gempa bumi. Katak-katak itu tidak kembali sehingga beberapa hari selepas gegaran terakhir berlaku.

Pada 2011, saintis di Taman Negara Yanachaga, Peru, mengesan penurunan aktiviti yang mendadak pada burung dan mamalia lain sebelum berlakunya gempa bumi. Haiwan-haiwan ini menunjukkan perubahan sehingga tiga minggu sebelum berlakunya bencana.

Perubahan itu menjadi semakin ketara seminggu sebelum berlakunya gempa bumi. Para pengkaji mendapati berlakunya perubahan dalam ionosfera sekitar tujuh hingga lapan hari sebelum bencana.

Semua kejadian unik ini mencadangkan satu fakta menarik. Adakah haiwan mungkin dapat meramal bencana alam atau sekurang-kurangnya merasai beberapa perubahan awal yang tidak dapat dikesan manusia? Setakat ini, tiada bukti kukuh bagaimana haiwan dapat meramal gempa bumi.

Haiwan sememangnya mempunyai deria tajam bagi membantu mereka mengelak pemangsa atau memburu. Dipercayai bahawa deria ini jugalah yang dapat membantu mereka mengesan bencana yang bakal berlaku.

Terdapat dua teori bagaimana haiwan dapat mengesan gempa bumi. Teori pertama ialah haiwan dapat merasakan getaran yang dihasilkan Bumi. Satu lagi, mereka dapat mengesan perubahan dalam udara atau gas yang dibebaskan Bumi.

Para saintis sukar untuk mengakui bahawa haiwan mempunyai "deria keenam" yang membantu mereka mengesan bencana. Sebaliknya, haiwan hanya menggunakan deria mereka yang sedia ada dengan sangat efisien. Deria haiwan adalah jauh lebih efisien berbanding manusia.

Sebagai contoh, deria pendengaran. Manusia dapat mendengar bunyi yang berada dalam lingkungan antara 20 hertz hingga 20,000 kilohertz sahaja. Walau bagaimanapun, haiwan tertentu seperti anjing, gajah, kelawar atau rusa dapat mendengar bunyi yang jauh melangkaui julat yang mampu didengari manusia.

Maka, tidak begitu pelik jika mereka mampu meramal gempa bumi. Ini kerana mereka dapat mendengar gerakan plat tektonik yang berada jauh dalam permukaan bumi. Gelombang seikmik di dalam tanah ini menghasilkan bunyi inframerah yang mempunyai frekuensi lebih rendah daripada 20 Hertz.

Kebolehan mengesan bencana alam ini tidak hanya terhad kepada haiwan di darat sahaja. Haiwan akuatik juga dapat mengesan bencana alam lebih awal. Haiwan akuatik sudah biasa dengan keadaan lautan seperti tekanan hidrostatik.

Apabila ribut atau taufan mula berlaku, tekanan udara dan tekanan hidrostatik ini akan menurun. Haiwan akuatik akan menjadi cepat terkejut dengan perubahan ini dan mula berkelakuan ganjil.

Secara automatik mereka akan menggunakan mekanisme pertahanan semula jadi. Inilah sebab mengapa jerung atau ikan lain dilihat akan berenang ke laut yang lebih dalam semasa ribut untuk selamat.

Beberapa buah negara telah mula menjalankan penyelidikan mengenai deria haiwan yang mampu meramal bencana alam seperti gempa bumi sebelum ia berlaku.

Manakala para penyelidik lain masih ragu-ragu untuk menggunakan haiwan sebagai pengesan semula jadi bencana alam dan gempa bumi. Mereka menyatakan kesukaran untuk membangunkan kajian terkawal yang boleh membuktikan tingkah laku tertentu haiwan berkaitan gempa bumi.

Tinjauan Geologi Amerika Syarikat secara rasminya menyatakan bahawa perubahan tingkah laku haiwan tidak dapat digunakan untuk meramal gempa bumi. Terdapat sesetengah kes mengenai tingkah laku pelik haiwan sebelum berlakunya gempa bumi telah didokumentasikan. Namun, ia tidak dapat disahkan sepenuhnya kerana peluang untuk membuat kajian ulangan amatlah sukar.

Walaupun kebanyakan saintis tidak bersetuju menggunakan haiwan untuk meramal gempa bumi dan bencana alam lain, mereka semua bersetuju bahawa haiwan dapat merasakan perubahan dalam persekitaran lebih awal berbanding manusia.

Kini, penyelidik di seluruh dunia masih terus mengkaji tingkah laku pelik haiwan berkaitan bencana alam. Dengan pendekatan dan teknologi yang betul, kajian ini mungkin dapat membantu untuk meramal bencana alam sebelum ia berlaku.


7 Jenis Wang Unik Yang Pernah Digunakan Dalam Sejarah

Sebelum kewujudan matawang, sistem barter telah digunakan secara menyeluruh di seluruh dunia. Dalam sistem barter, seseorang individu yang mahu mendapatkan sesuatu barangan akan menyerahkan pula barang miliknya kepada "penjual" sebagai tukaran. Dalam hal ini, kedua-dua "penjual" dan "pembeli" mestilah bersetuju dengan jenis dan kuantiti barang yang ditukar.

Kewujudan wang menyaksikan sistem barter semakin ditenggelami zaman. Pada masa kini, kita di Malaysia akan menggunakan wang kertas dan syiling dengan matawang Ringgit Malaysia untuk melakukan urusan jual beli.

Sekiranya kita mahu berurusniaga dengan penjual dari negara lain, kita boleh menukarkan wang matawang Ringgit Malaysia ke dalam matawang negara lain pula. Segala urusan pertukaran matawang ini pula dibuat berdasarkan nilai matawang semasa.

Pernahkah anda terfikir, sebelum kewujudan wang kertas dan syiling, apakah barangan yang dijadikan wang bagi orang dahulu melakukan urusan jual beli dan pembayaran? Kali ini, pihak Iluminasi akan berkongsi 7 bentuk wang unik yang pernah digunakan satu ketika dahulu.

Di Pulau Yap yang terletak di timur Filipina, penduduk setempat menggunakan Rai, iaitu sejenis wang yang diperbuat daripada batu kapur besar yang berbentuk seperti cincin. Beratnya pula boleh mencecah 7 tan dan kebiasaannya wang ini akan digunakan untuk melakukan pelbagai transaksi besar contohnya seperti pembelian tanah.

Kerana beratnya ini, selalunya wang ini tidak diubah kedudukannya, hanya berubah pemilik. Malah, orang-orang kaya juga kebiasaannya akan meletakkan Rai in dihadapan rumah mereka sebagai simbol kekayaan. Kerana jumlah penduduk yang tidak ramai, maka selalunya setiap penduduk akan mengetahui siapakah pemilik sebenar sesuatu Rai itu.

Malah, kerana beratnya ini, tiada sesiapapun berani mencurinya walaupun diletakkan di luar rumah. Sementara itu, bagi urusan jual beli biasa, cengkerang dan gigi ikan paus biasanya digunakan dalam transaksi harian. Pada masa kini, penduduk Pulau Yap menggunakan matawang Dollar Amerika Syarikat sebagai matawang utamanya.

Jika garam pada masa kini menjadi bahan utama dalam masakan, satu ketika dahulu garam pernah digunakan sebagai wang dalam tempoh kira-kira 3000 tahun lamanya. Daripada penggunaan garam ini jugalah dipercayai lahir perkataan "salary" yang membawa maksud gaji yang dibayar kepada pekerja.

Perkataan salary datang daripada singkatan bahasa orang Roman “salarium argentum”, iaitu ration garam yang diberikan kepada askar. Satu ketika dahulu, garam banyak digunakan dalam upacara keagamaan di Mesir, Afrika, Greece Purba dan Empayar Roma. Garam juga boleh diperolehi di seluruh dunia menjadikan penggunaannya pada ketika itu dianggap praktikal.

Walau bagaimanapun, tidak semua garam adalah sama. Sebagai contoh, garam Himalaya mempunyai rasa yang berlainan daripada garam biasa yang digunakan dalam masakan. Malah, warnanya juga sedikit merah jambu. Perbezaan ini adalah disebabkan perbezaan mineral yang terdapat padanya.

Keju seringkali digunakan sebagai penambah perasa dalam sesuatu hidangan. Daripada pizza sehinggalah kepada pisang goreng, keju seringkali menjadi pilihan kerana rasanya yang berlemak dan unik. Menariknya, keju satu ketika dahulu pernah dijadikan sebagai wang.

Keju secara umumnya merupakan produk tenusu yang dihasilkan daripada susu lembu. Walau bagaimanapun, terdapat pelbagai jenis keju dan rasanya juga berbeza bergantung pada resipi dan cara pembuatannya. Satu ketika dahulu sebuah bank di Itali, Credito Emiliano pernah menerima keju Parmigiano-Reggiano sebagai barang cagaran bagi memohon pinjaman kewangan.

Setiap bulatan besar keju (digelar cheese wheel) mempunyai nombor siri khas dan pihak bank akan memegang keju ini sehingga maksimum 34 bulan. Setiap bulatan keju ini bernilai kira-kira $340 dan bank ini mempunyai tempat penyimpanan keju yang mampu menyimpan sehingga 17,000 tan keju.

Negara China sememangnya terkenal dengan budaya meminum teh. Di bahagian pergunungan China dan Tibet dahulu, daun teh pernah digunakan sebagai matawang sehingga tahun 1935.

Daun teh ini biasanya dimampatkan sehingga berbentuk batu-bata. Daun teh menjadi pilihan memandangkan ianya boleh dikeringkan dan tahan lama serta tidak mudah rosak. Lagipun ianya cukup ringan untuk dibawa.

Walau bagaimanapun, penggunaan daun teh tetap mendatangkan masalah. Hal ini disebabkan terdapat pelbagai jenis teh yang mempunyai nilai pasaran yang berbeza-beza. Daun teh ini pernah digunakan sebagai wang sehinggalah sekitar tahun 1935.

Biji koko satu ketika dahulu menjadi matawang bagi penduduk di Amerika Tengah. Ia pada mulanya digunakan oleh orang Maya sebagai bahan tukaran dalam sistem barter untuk mendapatkan barangan keperluan harian seperti pakaian dan makanan.

Pada 1500-an, apabila penjajah Sepanyol menguasai sebahagian besar kawasan Amerika Tengah, biji koko telah diperkenalkan ke seluruh dunia dan dieksport secara meluas. Disebababkan jumlah biji koko yang begitu terhad dihasilkan, maka ia semakin sukar didapati seterusnya menyebabkan nilainya melonjak naik.

Benar, di Russia suatu ketika dahulu kulit tupai digunakan secara melueasznyeluruha untuk melakukan urusan jual beli. Malah, bahagian kuku dan telinganya juga digunakan sebagai tukaran wang kecil.

Satu perkara yang menarik mengenai Russia adalah ketika mana negara-negara lain diserang hebat wabak Black Death satu ketika dahulu, negara Russia dikatakan tidak terkesan dengannya. Hal ini mungkin disebabkan kulit tupai yang digunakan akan dibersihkan terlebih dahulu, seterusnya mengelakkan kemungkinan jangkitan parasit.

Kita patut bersyukur kerana wang kertas sudah diciptakan kerana ianya mudah disimpan di dalam beg tangan walaupun dalam kuantiti yang banyak. Namun di Jerman suatu ketika dahulu, wang daripada kayu pernah digunakan.

Selepas Perang Dunia Pertama, negara Jerman mengalami kehancuran ekonomi yang amat dahsyat. Oleh itu, mereka telah mengambil insiatif mencetak wang pada kayu-kayu nipis. Ianya dianggap sebagai wang sementara untuk tujuan pembayaran sebelum Reichsbank (bank negara Jerman) pulih sepenuhnya.


Juruwang Jepun Ini Curi Data Kad Kredit Dengan Memori Fotografik

Mempunyai kelebihan seperti mampu mengingati sesuatu perkara dengan sangat terperinci adalah satu kelebihan yang tak diperolehi oleh semua orang.

Antara yang paling ketara adalah ia mampu membantu kita untuk lebih mudah untuk menjawab peperiksaan, berbanding orang lain. Namun, kelebihan ini juga boleh membuatkan seseorang itu ke arah keburukan seperti dengan melakukan jenayah.

Daripada membangunkan pembaca kad elektronik yang rumit atau menipu orang ramai dengan cara dalam talian, seorang juruwang di Jepun menggunakan alat yang paling tidak dapat dibayangkan untuk mencuri maklumat kad kredit lebih daripada 1,300 pelanggan.

Apa yang dilakukannya adalah seperti yang anda boleh jangkakan, iaitu dengan menggunakan ingatan fotografinya yang sangat sempurna.

Yusuke Taniguchi adalah seorang juruwang sepenuh masa berusia 34 tahun yang bekerja di pusat membeli-belah di Koto City, Jepun.

Dia merupakan manusia istimewa kerana dengan keunikan yang membuatkan manusia lain jauh kerdil dari segi ingatan.

Terdapat beberapa perdebatan berkenaan sama ada Yusuke mempunyai ingatan fotografi, yang mana membolehkannya mengingat butiran dengan tepat beberapa bulan selepas dilihat, atau ingatan eidetik, yang membolehkan butiran maklumat diingati semula dengan tepat beberapa minit kemudian.

Perdebatan ini tercetus berdasarkan fakta bahawa Yusuke menyimpan buku nota dengan semua maklumat tersebut di dalamnya.

Apa yang pasti adalah dalam tempoh seorang pembeli sedang membayar dan keluar daripada pasar raya tersebut, Yusuke mampu menghafal nama pengguna serta nombor, tarikh luput dan kod sekuriti pemiliknya untuk kegunaan jahatnya.

Menurut SoraNews24, polis mengatakan bahawa Yusuke mengakui menggunakan maklumat kad kredit yang "dicurinya" untuk membeli barangan yang kemudiannya akan dijual di kedai pajak gadai untuk menampung perbelanjaan hidupnya.

Ia kedengaran seperti satu penipuan yang hanya boleh dilakukan oleh seorang yang genius, namun kehebatan mental Yusuke rupa-rupanya terhad kepada ingatannya sahaja.

Nota : Sila enable Youtube caption untuk fahami kandungan berita

Selain daripada buku nota yang membolehkan polis mengaitkannya dengan banyak pembelian haram yang dibuat dengan maklumat kad kredit yang dicuri, dia juga telah menghantar barangan tersebut terus ke apartmennya.

Dengan ini, pihak polis dapat mengesan dan menangkapnya selepas membeli beberapa beg silang mahal bernilai lebih daripada RM10,000, dengan niat untuk menjualnya semula.

Penipuan ini adalah satu peringatan yang baik bahawa walaupun anda berhati-hati dalam melindungi kad-kad anda dari pembaca kad elektronik, ia masih tidak mencukupi untuk membuatkan anda benar-benar selamat.

Ciri-ciri seperti dapat membuat pembayaran dengan pantas yang ada pada hari ini seperti "Paywave" dapat membantu anda menyembunyikan butiran kad daripada mata-mata yang licik, namun adalah lebih selamat untuk kita menyemak semula sejarah pembelian supaya tidak menjadi mangsa sebegini.


Kelantan - Negeri Pertama Tanah Melayu Menerima Islam

Sejarah negeri Kelantan, negeri yang bergelar 'serambi Mekah' di negara kita tidak banyak yang kita ketahui, walaupun negeri tersebut mempunyai sejarah yang sangat panjang. Dilaporkan oleh WA Graham dalam bukunya 'Kelantan - A State in Malay Peninsula', majoriti sejarah awal Kelantan tidak diketahui kini adalah disebabkan situasi masa lalu di kalangan penduduk setempat - kerap berperang antara satu sama lain.

Atas sebab demikian, usaha untuk melakukan catatan sejarah Kelantan jarang menjadi perhatian masyarakat dan lebih memburukkan keadaan, sebarang rekod yang sudah dibuat sebelum itu - dimusnahkan oleh pihak yang berjaya memenangi peperangan.

Walau demikian, beberapa pendapat secara jelas menyebut dan percaya bahawa Kelantan merupakan negeri paling awal di kalangan negeri Tanah Melayu yang menerima kedatangan Islam, dianggarkan sekitar abad ke 10 lagi, lebih tepat pada tahun 977M dengan kemunculan kerajaan Islam Kelantan telah berlaku pada abad ke 11.

Dalam menceritakan bagaimana Islam hadir ke Kelantan, kita tidak boleh lari daripada perlu bergantung dengan beberapa teori yang ada. Kami sudah menulis berkenaan salah satu teori yang menyebutkan bagaimana pengaruh kerajaan Champa yang menerima Islam, membawa ajaran tersebut selepas pedagang dari kerajaan itu perlu melalui perairan Kelantan untuk sampai ke kerajaan Majapahit di Indonesia (kini).

Selain itu, satu teori lain menyebut kedatangan Islam ke negeri tersebut berlaku disebabkan oleh kedatangan orang-orang dari wilayah Pattani yang mempelajari agama tersebut, seterusnya menyebarkan Islam di kalangan masyarakat Kelantan.

Ada juga teori menyebut tentang kedatangan pedagang-pedagang Arab ke negeri tersebut yang berlaku secara langsung, memperkenalkan Islam kepada penduduk tempatan. Walau bagaimanapun, teori yang paling kukuh tetap mengambil kira pengaruh yang datang dari kerajaan Champa.

Sekiranya telahan ini benar - ini bermakna kerajaan serta masyarakat Kelantan sebenarnya telah pun menerima Islam jauh lebih awal berbanding dengan pendapat popular sejarah kita, yang menyebutkan bagaimana Islam hanya mula tersebar semasa zaman kesultanan Melayu Melaka di bahagian pantai barat, sekitar abad ke 14.

Sekitar abad ke 17, pada tahun 1650 kerajaan Kelantan mula mengguna dan melaksanakan undang-undang berlandaskan keperluan Islam. Perlantikan mufti berstatus ulama' pertama kali dilakukan secara rasmi ketika era Sultan Muhammad ke II semasa pertengahan abad ke 19. Bagaiamanapun, tiada rekod rasmi berjaya mencatatkan nama mufti pertama Kelantan.

Zaman kegemilangan pentadbiran Islam di Kelantan dipercayai bermula pada awal abad ke 19, semasa pentadbiran Sultan Mansur (1891-1900). Asas agama Islam yang telah bertapak beratus tahun lamanya diperkembangkan dengan pengenalan undang-undang menurut syariat agama.

Pada zaman ini jugalah individu yang dilantik sebagai mufti mula direkodkan nama mereka, dengan Haji Nik Wan Daud bertugas sebagai mufti kepada Sultan Mansur sehinggalah tahun 1907.

Pengganti Sultan Mansur, Sultan Muhammad ke IV meneruskan perjuangannya dengan memperbanyakkan lagi pembinaan masjid dan pondok pengajian di seluruh jajahan Kelantan. Pada ketika ini jugalah, kerajaan Kelantan menubuhkan badan penting dalam melindungi kedudukan Islam dalam masyarakat mereka iaitu Majlis Ugama Islam dan Adat Istiadat Melayu Kelantan.

Perjanjian yang diwujudkan di antara kerajaan Siam dengan penjajah British pada tahun 1909, menyebabkan kerajaan Kelantan mula mengorak langkah memodenkan pentadbiran agama Islam bagi melindungi kedudukan agama tersebut yang pada waktu itu, sudah hampir 10 abad lamanya bertapak.

Atas saranan beberapa orang ulama' khasnya Tok Kenali yang sangat disegani, kerajaan Kelantan menubuhkan Majlis Agama Islam Kelantan sebagai usaha mengelakkan British mampu campur tangan dalam urusan berkaitan pentabiran yang berlandaskan Islam. MAIK ditubuhkan pada 24 Disember 1915, menjadi institusi pertama di negara kita yang dibangunkan khas untuk menjadi institusi bercorakkan agama.


Panglima Awang aka Enrique Dikatakan Manusia Pertama Mengelilingi Dunia

Penjelajah Portugis, Ferdinand Magellan, sering dikreditkan sebagai orang pertama mengelilingi dunia. Dia dikatakan berjaya menemui laluan pelayaran mengelilingi dunia apabila cuba membuktikan bahawa bumi ini bulat. Namun, realiti perjalanannya adalah lebih rumit.

Semasa melakukan pelayaran mengelilingi dunia, Magellan telah terbunuh dalam satu pertempuran dengan penduduk asli Mactan, Cebu, yang dipimpin oleh panglima Lapu-Lapu. Ini menyebabkan perjalanannya mengelilingi dunia tidak selesai.

Jika bukan Magellan, siapakah orang pertama yang mengelilingi dunia? Ada berpendapat mengatakan orang itu ialah Juan Sebastian Elcano yang menjadi ketua ekspidisi baru setelah kematian Magellan pada 1521.

Elcano mungkin menjadi orang yang berjaya mengelilingi dunia dalam satu pelayaran tunggal. Namun, dia bukanlah yang pertama. Kebanyakan ahli sejarah memberikan penghormatan itu kepada seorang hamba dari Tanah Melayu bernama Enrique de Malacca.

Siapakah sebenarnya individu bernama Enrique de Malacca ini? Bagaimanakah seorang hamba dari Tanah Melayu boleh menjadi orang pertama belayar mengelilingi dunia?

Pada 11 September 1509, Ferdinand Magellan adalah salah seorang daripada peserta yang mengikuti Diogo Lopes de Sequeira sebagai duta Portugis ke Melaka. Duta itu dihantar untuk mengenalpasti potensi perdagangan di Melaka.

Pada tahun berikutnya, de Sequiera bersama rombongannya (termasuk Magellan) telah melarikan diri dari Melaka setelah mendapati Sultan Mahmud Shah merancang pembunuhannya tetapi 18 orang ahli ekspidisi mereka yang lain berjaya ditangkap.

Pada tahun 1511, armada Portugis yang diketuai oleh Afonso de Albuquerque telah menawan Melaka. Magellan juga menyertai kempen perang ini. Mereka kemudian memecah masuk istana Sultan Melaka dan di sinilah Magellan merampas seorang hamba Melayu berusia 16 tahun bernama Enrique.

Asal usul Enrique diperdebatkan oleh ramai sejarawan. Ada yang menyatakan beliau berasal dari Melaka, Sumatera, Maluku atau Cebu. Enrique de Malacca juga dikenali dengan nama Panglima Awang atau Henry The Black.

Bagaimana Enrique boleh berada di istana Sultan Melaka sekiranya dia bukan berasal dari Melaka? Pada kurun ke-14 dan 15, Melaka merupakan kawasan perdagangan Asia paling aktif. Banyak negara jiran seperti Pagan (Kemboja), Ayutthaya (Thailand), Annam (Vietnam) dan Borney (Borneo) ingin membina pengaruh maritim mereka di Melaka.

Pada waktu itu, ramai pemimpin dan perwakilan penting menghantar anak-anak lelaki mereka untuk berkhidmat di istana Sultan Melaka. Enrique dipercayai adalah salah seorang daripadanya.

Tiada rekod bertulis khusus dalam kesusasteraan Melayu yang menceritakan tentang Enrique kecuali disebut sebagai Panglima Awang sahaja. Rekod paling terkenal tentang Enrique ditulis oleh Antonio Pigafetta, seorang kelasi Itali yang menyertai kru Magellan.

Menurut catatan Pigafetta, Enrique berasal dari Sumatera dan tinggal di Melaka. Semasa Portugis datang menyerang, Enrique adalah salah seorang tentera yang mempertahankan kota Melaka. Magellan membawa Enrique belayar kerana pengetahuannya tentang navigasi dan keupayaannya berkomunikasi dalam Bahasa Melayu.

Enrique menjadi seorang yang sangat berguna kepada Magellan kerana dia memerlukan seorang jurubahasa dan pemandu arah untuk meneruskan perjalanannya ke bahagian lain di Asia Tenggara selepas Melaka. Enrique turut serta dalam semua usaha perang armada Portugis termasuk Ceuta, Mozambique, Goa dan Mactan.

Pada tahun 1512, Magellan kembali ke Lisbon bersama Enrique. Ketika inilah Panglima Awang diberikan nama Kristian "Enrique" (Bahasa Sepanyol) atau "Henrique" (Bahasa Portugis) setelah dibaptiskan dalam Gereja Katolik Roman sempena perayaan St. Henry.

Apabila dia dituduh sebagai seorang yang korup, Magellan kemudian memberikan perkhidmatannya kepada Raja Charles dari Sepanyol pada tahun 1517. Magellan menawarkan untuk membantu Sepanyol mencari laluan baru ke Kepulauan Rempah di Kepulauan Melayu dari arah barat melalui Lautan Pasifik.

Dia berjaya meyakinkan Raja Charles dengan memperkenalkan Enrique yang mahir dalam bahasa tempatan (Kepulauan Melayu) dan pelayaran. Magellan kemudian diberikan lima kapal layar untuk memulakan ekspidisi barunya.

Mereka meninggalkan Sepanyol pada 20 September 1519 dan menyeberangi Atlantik, seterusnya menuju ke Amerika Selatan dan Pasifik. Sepanjang ekspidisi, mereka menghadapi pelbagai kesukaran seperti kelaparan, penyakit dan pemberontakan anak kapal.

Akhirnya mereka tiba di Pulau Marianas (terletak antara Jepun dan Filipina). Di sini mereka mendapatkan bekalan makanan dan peralatan lain yang diperlukan. Pada 17 Mac 1521, pasukan ekspidisi itu tiba di tempat yang dikenali pada hari ini sebagai Filipina. Di sini Enrique memainkan peranan penting sebagai jurubahasa kepada Magellan.

Ini bermakna, Enrique sudah belayar bersama Magellan dari Melaka ke seluruh Lautan Hindi, benua Afrika, Eropah, Atlantik, Afrika Selatan dan Pasifik. Ketika ini Enrique sudah hampir mengelilingi dunia.

Di Cebu, Magellan bertemu dengan pemerintah tempatan iaitu Raja Humabon. Bersama-sama 800 rakyatnya, Raja Humabon berjaya dikristiankan Magellan. Raja Humabon kemudian meminta bantuan Magellan untuk menghapuskan sekumpulan pemberontak di Mactan yang diketuai oleh panglima Lapu-Lapu.

Magellan bersetuju dengan permintaan Raja Humabon dan melancarkan serangan terhadap kumpulan pemberontak itu pada 27 April 1521. Malangnya, Magellan telah terbunuh dalam serangan itu akibat terkena panah beracun.

Selepas kematian Magellan, Enrique berasa sangat sedih. Menurut Pigafetta, walaupun sebagai seorang hamba, Enrique dan Magellan mempunyai persahabatan yang baik. Kumpulan ekspidisi yang terselamat dalam peperangan Mactan kemudian kembali ke Cebu.

Kumpulan itu telah melantik ketua ekspidisi yang baru iaitu Duarte Barbossa. Barbossa ingin mengekalkan Enrique sebagai jurubahasa dan hamba di kapal mereka itu. Keputusan itu membuatkan Enrique tidak gembira.

Enrique akhirnya berpakat dengan Raja Humabon. Pada keesokan harinya, Enrique memberitahu kumpulan ekspidisinya bahawa Raja Humabon telah menyiapkan batu permata seperti berlian sebagai hadiah kepada Raja Sepanyol.

Sekumpulan anak kapal Sepanyol yang diketuai oleh Barbossa pergi untuk mengambil hadiah itu tetapi mereka sebaliknya diserang. Menurut rekod rasmi Sepanyol, 27 orang terselamat daripada serangan itu termasuk Enrique.

Arca Enrique de Malacca di salah sebuah pameran luar negara

Selepas serangan itu, nama Enrique of Malacca hilang dari sejarah. Diari Pigafetta juga tidak menyatakan dengan jelas tentang keberadaan Enrique. Sesetengah ahli sejarah mendakwa dia kembali ke tanah airnya di Sumatera atau pulang ke Melaka. Ada juga yang mengatakan bahawa dia terus menetap di Cebu.

Juan Sebastian Elcano dilantik menjadi ketua ekspidisi yang baru dan mereka belayar kembali ke Sepanyol. Pada 6 September 1522, satu-satunya kapal yang masih tinggal, Victoria, selamat tiba di pelabuhan Sanlucar de Barrameda, Sepanyol. Hanya 18 daripada 280 orang anak kapal yang selamat.

Jika Enrique de Malacca pulang ke Melaka atau Sumatera, ini bermakna dia merupakan manusia pertama yang berjaya mengeliling dunia.


Ini Perbezaan Antara Asteroid, Komet dan Meteor

Dalam sistem suria kita terdapat berbilion-bilion malah mungkin trilion, objek-objek yang mengorbit matahari. "Pengembara angkasa lepas" ini terlalu kecil untuk dipanggil planet dan diberi nama dengan nama-nama berdasarkan kriteria tertentu.

Antaranya termasuklah asteroid dan meteoroid, namun apabila ia sampai ke bumi, ia dikenali sebagai meteor atau meteorit.

Disebabkan terlalu banyak label ke atas objek-objek ini, amat mudah untuk kita terlupa yang mana satu. iluminasi.com kongsikan perbezaan antara asteroid, komet dan meteoroid.

Sekali pandang, asteroid mungkin kelihatan seperti batuan ruang angkasa biasa, tetapi sisa-sisa sistem suria kuno ini datang dalam pelbagai bentuk, saiz dan rasa.

Walaupun saiznya yang kecil (jisim semua asteroid yang digabungkan adalah kurang daripada Bulan), asteroid juga dikenali sebagai planet kecil atau "planetoid."

Ia berbeza dari segi saiz bermula dari yang terkecil iaitu sebesar 1 meter kepada asteroid terbesar iaitu Ceres yang mana saiznya hampir separuh daripada saiz Bulan dengan diameter kira-kira 950 kilometer.

Disebabkan Ceres begitu besar, ia menerima kenaikan kepada status planet kerdil pada tahun 2006, anugerah kontroversi yang sama yang diberikan kepada Pluto.

Kebanyakan asteroid kelihatan seperti kentang gergasi di ruang angkasa, dengan bentuk bujur dan permukaan yang dicirikan oleh banyak kawah disebabkan oleh perlanggaran dengan asteroid lain.

Hanya sebilangan kecil asteroid yang cukup besar sehingga gravitinya membentuknya menjadi sfera, seperti Ceres.

Komposisi asteroid berkisar dari serpihan yang terdiri daripada tanah liat dan batu silikat gelap kepada gabungan logam yang terang dan pepejal seperti besi atau nikel, menurut NASA.

Hampir semua asteroid ditemui di kawasan berbentuk donat antara planet Marikh dan Musytari, yang dikenali sebagai lingkaran asteroid.

Lingkaran ini terbentuk tidak lama selepas kelahiran Musytari apabila graviti planet gergasi ini memerangkap sisa-sisa yang membentuk planet, menyebabkannya bertembung satu sama lain dan membentuk berjuta-juta asteroid yang kita lihat pada hari ini.

Selama beribu tahun, kewujudan komet menimbulkan rasa takut dan kagum. Ahli astronomi purba percaya bahawa komet meramalkan kematian para putera dan merupakan hasil peperangan.

Ahli astronomi moden tahu komet adalah sisa-sisa ais dari bahan yang membentuk sistem suria kita berbilion tahun lalu.

Ahli astronomi Fred Whipple adalah yang pertama menggambarkan komet sebagai bola salji yang kotor atau gabungan berais dari gas serta debu beku.

Menurut NASA, bola salji ini membentuk pusat nukleus komet, yang biasanya kurang daripada beberapa kilometer. Apabila komet mendekati matahari, nukleus komet menjadi panas dan ais mula menyejuk dari pepejal ke gas.

Ini menghasilkan suasana yang mengelilingi komet yang boleh berkembang sehingga beberapa ribu kilometer diameter.

Tekanan radiasi dari matahari meniup zarah-zarah debu ini untuk menghasilkan ekor debu yang panjang dan terang.

Ekor kedua terbentuk apabila zarah suria bertenaga tinggi mengionkan gas, menghasilkan ekor ion berasingan.

Perbezaan antara komposisi asteroid dan komet mungkin disebabkan oleh bagaimana dan di mana ia terhasil, menurut Britt Scharringhausen, seorang profesor astronomi di Beloit College di Wisconsin.

Asteroid terbentuk berhampiran pusat nebula panas di mana hanya batu atau logam sahaja kekal kukuh di bawah suhu yang melampau.

Komet pula terbentuk di luar apa yang dipanggil garis beku, di mana ia cukup sejuk untuk air dan gas seperti karbon dioksida untuk membeku.

Oleh itu, komet umumnya hanya terdapat jauh dalam sistem solar di dua wilayah yang dinamakan Lingkaran Kuiper dan Awan Oort.

Meteoroid adalah batu ruang angkasa sebenar dalam sistem solar. Dengan bersaiz kurang daripada 1 meter dan kadang-kala bersaiz butiran debu, ia terlalu kecil untuk dianggap sebagai asteroid atau komet.

Beberapa meteoroid berasal dari serpihan terusir disebabkan oleh impak pada planet atau bulan.

Jika meteoroid bertembung dengan atmosfera planet, seperti Bumi, ia akan berubah menjadi meteor. Cahaya terang yang terhasil oleh meteor berlaku apabila ia terbakar di atmosfera boleh menjadi tersangat terang melebihi planet Zuhrah.

Para saintis menganggarkan lebih daripada 48 tan AS atau 43,500 kilogram bahan meteorit jatuh ke Bumi setiap hari. Sekiranya meteor bertahan melalui atmosfera dan menghentam tanah, ia dipanggil meteorit.

Pancuran meteor Perseid adalah salah satu yang paling menakjubkan, berlaku setiap tahun sekitar 12 Ogos.

Pada puncaknya, 50 hingga 75 meteor dapat dilihat dalam masa sejam jika langit dalam keadaan jelas. Perseid disebabkan oleh meteoroid yang pecah dari Komet Swift-Tuttle.


Punkah: Kipas Bangsawan India Yang Digerakkan Menggunakan Tenaga Manusia

Sedar atau tidak, kipas sememangnya sudah menjadi satu keperluan bagi setiap rumah di Malaysia. Hal ini disebabkan cuaca dan suhu di Malaysia yang panas hampir sepanjang tahun. Bagi yang mampu, sudah tentulah penghawa dingin menjadi pilihan.

Sewaktu ketibaan penjajah British di India satu ketika dahulu, mereka terpaksa menyesuaikan diri dengan pelbagai perkara baru seperti makanan orang India yang pedas, bahasa tempatan yang cukup asing bagi mereka dan termasuklah juga cuacanya yang sangat panas.

Di India, musim panasnya berlangsung antara bulan April dan berakhir sekitar bulan Oktoner. Di bahagian Utara dan Barat pula, musim panas biasanya tiba lebih awal di mana bulan April dan Mei biasanya mencatatkan rekod suhu paling tinggi.

Di bahagian timur India dan di kawasan pantai, musim hujan menangguhkan permulaan musim panas. Namun, apabila hujan makin berkurangan, suhu akan makin meningkat ditambah pula dengan tahap kelembapan dari kawasan laut yang menjadikan bahangnya sangat terasa dan menyiksakan.

KIta seharusnya bersyukur sudah mempunyai teknologi kipas elektrik yang boleh dipasang tidak mengira waktu dan cuaca. Sebelum kewujudan kipas elektrik, sudah menjadi kebiasaan orang dahulu untuk tidur di luar rumah sambil beratapkan atap rumah atau pokok dimana suhunya lebih sejuk.

Bagi golongan kaya yang berkemampuan pula, mereka akan menggunakan punkah. Punkah merupakan sebuah kipas yang diletakkan di siling. Bezanya adalah kipas ini akan bersambung dengan tali panjang dan akan digerakkkan menggunakan tenaga manusia.

Bilah Punkah biasanya diperbuat daripada pokok tebu atau kayu rata berbentuk segi empat tepat. Ianya digantung pada siling bilik dan ditarik menggunakan sistem takal dan tali. Biasanya punkah akan digerakkan oleh orang gaji atau hamba yang dikenali sebagai punkah-wallah.

Tali yang bersambung dengan sistem takal ini akan ditarik secara berulang-ulangv seterusnya mewujudkan pergerakan punkah yang cukup laju dan mampu menghasilkan pergerakan udara yang nyaman bagi membolehkan orang British dan orang kaya India dan tidur dengan nyenyak sekali.

Disebabkan ianya perlu dioperasikan oleh seorang hamba, maka kebiasaannya punkah hanya boleh ditemui di rumah-rumah orang kaya dan pejabat-pejabat kerajaan. Penggunaan punkah bukan hanya terhad di bilik tidur dan pejabat sahaja, tetapi juga di tempat-tempat lain di dalam rumah atau bangunan.

Sebagai contoh, punkah turut diletakkan di bilik mandi, tempat makan, tempat menyalin pakaian dan sebagainya. Kebiasaannya orang suruhan akan mengarahkan punkah-wallah untuk bergerak dari satu tempat ke satu tempat untuk menggerakkan punkah bergantung lokasi tuan mereka berada.

Disebabkan punkah dipasang di pelbagai lokasi ini, maka kebiasaannya seorang individu kaya akan mempunyai 2 orang punkah-wallah yang akan bertukar-tukar giliran mengerakkan punkah. Sebaik sahaja bangun sehinggalah tidur, 2 orang punkah-wallah inilah yang akan bertugas memastikan punkah sentiasa berputar.

Kebiasaannya seorang punkah wallah akan diletakkan di penjuru sesebuah bilik dan menarik-menarik tali punkah untuk memastikannya sentiasa bergerak. Disebabkan lokasinya ini yang begitu hampir dengan tuannya, kebiasannya hanya individu yang mempunyai masalah pendengaran sahaja yang diambil bekerja agar segala percakapan tidak didengari mereka,

Bagi punkah-wallah yang tidak mempunyai masalah pendengaran pula, mereka biasanya akan diletakkan di bilik khas yang terletak bersebelahan dengan punkah yang dikawal oleh mereka. Tali yang dipegang akan melalu satu lubang kecil pada dinding dan bersambung dengan punkah.

Secara umumnya, kerja sebagai seorang punkah-wallah tidaklah sukar kerana mereka hanya perlu menarik tali dengan menggunakan tenaga yang minimum. Walau bagaimanapun, ianya sangat meletihkan kerana mereka perlu bekerja dalam tempoh waktu yang panjang.

Selain itu, kerja sebagai seorang punkah-wallah ini sangat membosankan kerana mereka perlu membuat perkara yang sama berulang-ulang setiap hari. Disebabkan hal inilah, punkah-wallah ini biasanya terdiri daripada golongan miskin yang mempunyai kasta rendah dalam masyarakat.

Punkah dipercayai mulanya wujud di India sebelum tersebar ke luar negara. Malah, suatu ketika dahulu ianya sudah menjadi satu perkara yang wajib ada di rumah-rumah-rumah pemilik ladang di negeri-negeri selatan Amerika kerana secara puratanya suhu disini adalah lebih tinggi.

Peningkatan akses kepada tenaga elektrik dan penciptaan kipas siling elektrik pada penghujung abad ke 19 telah membawa pengakhiran kepada penggunaan punkah dan khidmat punkah-wallah.

Di Amerika Syarikat, terdapat kira-kira 40 punkah yang masih berada dalam keadaan baik. Dr. Dana E. Byrd, seorang pengkaji Punkah telah merekodkan lokasi serta gambar-gambar Punkah yang ditemuinya di serata Amerika Syarikat di laman webnya Punkah Project.


Mengapa Kita Mempunyai 10 Jari Tangan Dan Kaki?

Pasti anda semua menyedari betapa pentingnya ibu jari. Tanpanya di kedua-dua belah tangan, kita pasti akan sukar untuk melakukan aktiviti harian seperti membuka balang, bersalaman dan banyak lagi.

Tetapi adakah anda juga tertanya-tanya tentang jari-jari yang lain? Mengapa kita ada 10 jari tangan dan 10 jari kaki?

Ia mungkin disebabkan oleh perihal keseimbangan. Lagipun, 6 jari di sebelah kaki dan 4 pada sebelah lagi pasti menyukarkan kita untuk berjalan.

Walaupun hal ini masih tidak dapat ditentukan mengapa, namun para saintis membuat teori-teori sejak dahulu lagi.

Ini termasuklah salah satu yang dikenali sebagai Hukum Anggota Badan, yang dikembangkan oleh ahli neurobiologi teoritis Amerika Syarikat, Mark Changizi.

Menurut hukum ini, formula matematik boleh digunakan untuk menjelaskan berapa bilangan anggota yang diperlukan oleh serangga atau haiwan berdasarkan panjang anggota badannya.

Lebih pendek anggota badan, lebih banyak yang diperlukan. Jadi, bagaimana Hukum Anggota Badan ini terpakai kepada jari tangan dan jari kaki?

Menurutnya, jari tangan dan jari kaki harus dianggap sebagai anggota badan kecil bagi tangan dan kaki, seperti mana tangan dan kaki kepada badan kita.

Kita memerlukan jumlah jari yang cukup-cukup sahaja dan tidak boleh lebih, supaya dapat melakukan tugasan tertentu seperti menggenggam tangan, memegang objek dan macam-macam lagi.

Dan ternyata, hukum ini menjelaskan bahawa nisbah yang betul dan tepat untuk tangan manusia adalah 5 jari.

Ia adalah mudah untuk manusia normal kerana kita dilahirkan dengan 10 jari tangan dan 10 jari kaki. Namun, tak semua daripada kita mengalami hal ini.

(Yoandri Hernandez Garrido, lelaki dengan 12 jari tangan dan kaki)

Sesetengah bayi dilahirkan dengan jari tangan atau kaki yang lebih. Walaupun tambahan jari ini biasanya dibuang melalui pembedahan, ia adalah bukti bahawa 10 jari tak semestinya berlaku kepada semua orang.

Namun, para saintis yakin bahawa 10 adalah nombor yang tepat bagi jari tangan dan kaki. Dalam hal ini, jumlah jari yang banyak tidak semestinya lebih baik.

Menambahkan jari keenam pada setiap tangan atau kaki tidak begitu memberikan penambahbaikan.

Kita tidak memerlukan jari keenam untuk menggenggam objek dan jari tambahan ini akan menjadi penghalang kepada pelbagai tugasan mudah, termasuklah untuk menggenggam tangan.

Walaubagaimanapun, tangan robot yang digunakan sebagai tangan prostetik pula telah terbukti hampir sama efektif dengan 2, 3 atau 4 jari berbanding dengan 5 jari.

Jadi, jawapan yang paling tepat mengapa kita mempunyai 10 jari kaki dan tangan adalah kerana ia merupakan jumpah yang paling sempurna bagi kita menjalani kehidupan.

Dan walaupun manusia cuba untuk mencari jawapan mengapa kita dilahirkan dengan 10 jari kaki dan tangan, semuanya sudah tertulis bahawa ia merupakan ciptaan Sang Pencipta yang lebih tahu tentang ciptaannya.


"Otai" Doodle Ini Conteng Seluruh Pekan Untuk Selamatkan Kampungnya

Kira-kira 10 tahun yang lalu, Huang Yung-fu menghadapi satu dilema dalam hidupnya. Ketika itu, kerajaan Taiwan telah mengancam untuk merobohkan kampung tempat tinggalnya. Tambahan pula, dia yang berusia 86 tahun ketika itu merupakan penduduk terakhir yang tinggal di situ.

Kampungnya akan dirobohkan bagi memberi laluan kepada pembinaan kompleks pangsapuri yang lebih moden. Bahkan, kerajaan Taiwan menawarkan pampasan kepada Huang agar dia mengemas barang-barangnya untuk pindah ke tempat lain.

Huang menyaksikan pemaju membeli tanah dan membayar jiran-jirannya untuk keluar dari kampung itu, meninggalkan hanya segelintir sahaja penduduk asli di daerah Nantun Taichung, Taiwan itu.

Namun, Huang enggan berpindah kerana terlalu sayangkan rumahnya itu. Rumah itu merupakan satu-satunya tempat tinggal Huang selama dia berada di Taiwan. Bermula saat itulah, Huang mula melukis.

Huang yang kini dikenali sebagai "Datuk Pelangi" dilahirkan di China. Selepas selesai menyertai Perang Sino-Jepun dan Perang Dunia Kedua, Huang berjuang pula untuk Parti Kebangsaan menentang kerajaan Komunis Mao Zedong di China.

Apabila Parti Kebangsaan kalah, dia bersama-sama dua juta lagi ahli penyokong parti itu melarikan diri ke Taiwan. Di perkampungan inilah, Huang bersama ahli keluarga tentera lain menetap. Kampung yang sepatutnya menjadi penempatan sementara akhirnya menjadi tempat tinggal tetap bagi mereka.

Huang sangat terkejut apabila mengetahui bahawa rumah yang didiami lebih daripada 50 tahun ini akan dimusnahkan. Dia masih ingat lagi bagaimana keadaan ketika dia baru tiba di situ. Kampung itu mempunyai kira-kira 1,200 penduduk dan mereka semua bergaul seperti satu keluarga yang besar.

Huang memberitahu BBC, apabila ramai yang berpindah keluar atau meninggal dunia, dia rasa kesunyian. Dengan tiada tempat lain untuk dituju, dia akhirnya menumpukan perhatian kepada seni untuk meringankan penderitaan yang dialaminya.

Pada mulanya, dia hanya melukis seekor burung kecil di rumahnya sendiri. Huang kemudiannya terus melukis pelbagai lukisan psikedelik haiwan dan gambar manusia merentasi satu persatu rumah kosong yang berada di kampung itu.

Pada tahun 2010, beberapa pelajar universiti tempatan secara tidak sengaja lalu di kampung itu. Setelah mendengar cerita Huang, para pelajar itu berikrar untuk membantu lelaki Datuk Pelangi itu.

Para pelajar itu mula mengambil beberapa keping gambar rumah di kampung itu yang dilukis oleh Huang dan memulakan kempen mengumpul dana serta petisyen untuk menyelamatkannya daripada dirobohkan.

Kisah Huang yang menyentuh hati itu menjadi tular dan dia mula digelar sebagai "Datuk Pelangi". Kampung yang nama asalnya ialah Kampung Caihongjuan itu merupakan tempat paling berwarna-warni di Taiwan.

Selain menjadi perhatian seluruh negara, ia juga menjadi tarikan besar bagi pelancong dari luar. Setiap tahun, dianggarkan lebih dari sejuta pengunjung datang untuk melihat keunikan Kampung Pelangi itu. Kampung Pelangi salah satu tempat mengambil gambar paling popular di Taiwan.

Apa yang lebih penting, Huang Yung-fu dapat mengekalkan rumah, kampung dan tempat tinggalnya. Huang sangat gembira dan bersyukur apabila kerajaan Taiwan berjanji kepadanya bahawa mereka akan mengekalkan perkampungan dan rumah-rumah yang ada di situ.

Kini, hanya 11 buah rumah asal sahaja yang kekal di Kampung Pelangi itu termasuklah rumah Datuk Pelangi sendiri. Walapun hampir berusia 100 tahun, Huang masih lagi aktif melukis kampungnya itu dan sering kelihatan di kedai berhampiran sambil menghadiahkan salinan lukisannya secara percuma kepada pengunjung.

Cara paling popular untuk mengembara ke Kampung Pelangi ini dari Taipei ialah dengan menggunakan perkhidmatan kereta api berkelajuan tinggi. Perjalanan dari stesen-stesen utama Taipei biasanya tidak akan mengambil masa yang begitu lama.

2. Datuk 97 tahun warnakan seluruh kampung agar tidak dirobohkan


Kisah Cinta Rasulullah saw. Dengan Wanita Istimewa - Fakhitah binti Abu Thalib

Ramai orang yang hidup akan sempat merasakan sengsaranya jatuh cinta. Ada orang yang mampu hilang akal, hilang panduan tidak tahan menanggung penderitaan akibat cinta tidak berbalas.

Rasulullah saw. juga walaupun merupakan utusan Allah swt., tidak terlepas daripada dugaan ini. Walaupun Ummu Khadijah as. akan sentiasa disebut sebagai wanita paling agung dan paling sesuai dengan Rasulullah saw, wanita pertama yang layak dikatakan cinta hati pertama Baginda - adalah seorang wanita bernama Fakhitah binti Abu Thalib.

Fakhitah juga dikenali dengan nama Ummu Hani merupakan wanita pertama yang ingin dinikahi Baginda, tetapi apakan daya - perancangan Allah swt. mengatasi segala-galanya walaupun Rasulullah sendiri sebenarnya beberapa kali cuba membina perkahwinan dengan Fakhitah, yang sangat istimewa di matanya.

Fakhitah binti Abu Thalib merupakan anak kepada Abu Thalib bin Abdul Mutalib, jadi secara hubungan darahnya - dia dan Nabi Muhammad saw. adalah sepupu. Abu Thalib adalah adik kepada ayah Nabi Muhammad, Abdullah yang mengambil tanggungjawab membesarkan anak saudaranya itu di rumahnya, bersama dengan tiga orang anaknya, Fakhitah, Ali dan Jaafar.

Selepas dewasa, Muhammad pernah cuba melamar Fakhitah dengan memohon keizinan daripada pakciknya. Itu adalah kali pertama Rasulullah saw. menyatakan rasa cintanya secara rasmi terhadap seorang wanita.

Bagaimanapun, pakciknya Abi Thalib terpaksa menolak permohonan Rasulullah itu kerana sebelum itu - sudah berlaku satu perjanjian di antara dia yang ketika itu menjadi pemimpin utama orang Quraish dengan satu lagi suku bernama Bani Makhzum.

Perjanjian awal itu dibuat setelah pemimpin Bani Makhzum bersetuju menikahkah salah seorang wanita suku mereka dengan seorang lelaki Quraish dan pada zaman tersebut, tradisi itu merupakan satu perkara biasa dalam menjalin hubungan sesama puak yang ada.

Rasulullah mengundurkan diri, melihat wanita yang disukainya dinikahkan dengan seorang lelaki bernama Hubayra bin Makhzum, seorang tokoh yang terkenal di kalangan masyarakat mereka; perkahwinan mereka sangat bahagia, menjadikan Mekah tempat mereka menetap dan dikurniakan empat orang anak.

Selepas menerima wahyu dan diangkat sebagai utusan Tuhan, Rasulullah saw. mula berdakwah mengajak penduduk Mekah supaya meninggalkan amalan dan kepercayaan mereka, kembali kepada ajaran Islam yang sebenar.

Mula mendapat tentangan orang Musyrikin, Abu Thalib-lah yang menjadi benteng melindungi Rasulullah daripada serangan mereka yang mahu mendiamkan Baginda. Bagaimanapun, Abu Thalib sendiri belum terbuka hatinya untuk menerima Islam.

Rasulullah saw. kerap kali menjadi tetamu di rumah Fakhitah serta suaminya, yang dikatakan jauh lebih besar berbanding dengan rumah orang kebanyakan lain ketika itu.

Pada waktu tersebut, Fakhitah sudah terbuka hati menerima Islam namun suaminya enggan, tetapi nasib baiklah Hubayra tidak bertindak seperti orang-orang lain yang secara terbuka menentang Baginda. Semasa menjadi tetamu di rumah suami isteri itu pada satu malam dalam tahun 621, Rasulullah saw. yang baru selesai beribadah mendapati Malaikat Jibrail turun menemuinya.

Berlakulah apa yang dinamakan sebagai peristiwa Israk dan Mikraj di mana Rasulullah saw. dibawa melawat beberapa tempat di bumi yang dianggap mulia serta diangkat melihat sendiri syurga.

Fakhitah menjadi orang pertama mengetahui apa yang telah berlaku selepas diceritakan sendiri oleh Nabi Muhammad saw. Walaupun percaya dengan apa yang dikatakan, Fakhitah merayu agar Muhammad sepupunya tidak menceritakan apa yang sudah berlaku kepada masyarakat mereka - ekoran bimbangkan keselamatannya atau dituduh sudah gila.

Bagaimanapun, Muhammad tahu tugasnya adalah menyampaikan apa yang telah berlaku - walau apa pun dugaan yang bakal menimpanya.

Hasil daripada panduan yang diterima semasa peristiwa Israk dan Mikraj, Rasulullah saw. dan pengikutnya memulakan proses perpindahan yang dinamakan sebagai peristiwa Hijrah, menjadikan kota Yathrib sebagai pusat aktiviti orang Islam yang baru dan dinamakan sebagai kota Madinah.

Fakhitah tidak mengikut perpindahan itu, memilih untuk terus menetap di kota Mekah bersama keluarganya walaupun dia sendiri telah menjadi seorang Muslim.

Sekitar penghujung tahun 629 sehingga bulan pertama tahun 630, tentera Islam mula merancang untuk mengambil alih kota Mekah seterusnya membebaskan kawasan itu daripada kepercayaan lama yang telah bersarang di kalangan masyarakat Quraish sendiri, selepas terbatalnya perjanjian Hudaibiyah yang dipersetujui oleh Quraish Mekah dan orang Islam di Madinah.

Selepas berjaya mengambil alih kota Mekah, Rasulullah saw. memberikan tawaran kepada penduduk Mekah untuk menerima Islam. Tawaran itu diterima oleh ramai pemimpin orang Quraish, termasuklah Abu Sufiyan bin Harb salah seorang pemimpin Quraish yang paling lantang menentang Muhammad.

Malangnya, Hubayra terus enggan menerima dan patuh dengan Islam, menyebabkan dia terpaksa melarikan diri ke sebuah kota bernama Najran yang pada ketika itu dikuasai orang Kristian bagi mendapatkan perlindungan. Secara automatik perkahwinan di antara Fakhitah dengan suaminya yang enggan memeluk Islam terputus atas keengganan Hubayra.

Fakhitah meneruskan hidup sendirian dengan anak-anak yang pada ketika itu masih kecil.

Sedih melihat akan nasib sepupunya itu, Rasulullah saw. sekali lagi lagi melamar Fakhitah bagi memastikan kebajikan Fakhitah dan anak-anaknya yang kini tidak berbapa terpelihara.

Bagaimanapun, lamaran kedua ini ditolak oleh Fakhitah sendiri disebabkan oleh rasa bimbang keadaan dirinya yang semakin tua serta mempunyai anak, akan menyusahkan usaha dakwah Rasulullah saw. Selain itu, Fakhitah juga merasakan dia tidak dapat berlaku adil dengan bekas suaminya - seandainya mengahwini Rasulullah ketika itu.

Fakhitah berjaya membesarkan kesemua anaknya sendirian, disamping menjadi salah seorang periwayat hadis yang terkenal - menjadi sumber ramai pengikut Muslim dengan kemampuan menghafal 46 hadis.

Selepas berlakunya peristiwa hijrah dan kembalinya kota Mekah kepada orang Islam, Fakhitah membawa keluarganya berpindah ke Madinah bagi membantu memperkembangkan lagi ajaran Islam yang dibawa oleh sepupunya.

Sekitar tahun ke 40 selepas hijrah; Fakhitah binti Abi Thalib - wanita pertama yang disukai Rasulullah saw. meninggal dunia, meninggalkan banyak jasa serta dianggap sebagai salah seorang sahabat Rasulullah saw. yang paling setia.


Kisah Individu Sebenar Di Rusia Yang Mirip Dengan Kisah John Wick

Alexander Solonik sememangnya mempunyai reputasi menggerunkan dalam dunia jenayah di Rusia. Dia yang dikenali sebagai pembunuh upahan terhebat Rusia ini adalah seorang yang sangat misteri. Dia tidak pernah mendedahkan siapa majikannya tetapi mereka membayar sejumlah wang yang besar untuknya.

Solonik dilahirkan di Kurgan, Rusia pada 16 Oktober 1960. Ketika remaja, dia suka bersukan dan mahir menembak. Dia dikatakan telah menyertai tentera Soviet di mana dia mengasah kemahirannya awalnya sebagai pembunuh upahan bersama unitnya di Jerman Timur.

Walaupun perkara itu tidak dapat disahkan, Solonik dikatakan telah diberi tugasan untuk membunuh pegawai peringkat tinggi N.A.T.O semasa Perang Dingin. Ia bertujuan untuk menjejaskan kestabilan pertahanan Eropah Barat.

Bekas peguam Solonik iaitu Valery Karyshev pernah bercerita tentang anak guamnya. Solonik dikatakan begitu taksub untuk menjadi seorang adiwira seperti Superman. Apabila menamatkan perkhidmatannya dalam tentera, Solonik membuat keputusan untuk menyertai polis.

Akan tetapi, kehidupan Solonik berubah sama sekali pada tahun 1987. Bekas anggota tentera itu dibuang dari pusat latihan polis setelah enam bulan kerana kelakuan kejamnya terhadap para tahanan.

Selepas dibuang, dia ditahan pula kerana kesalahan merogol ketika bekerja sebagai seorang penggali kubur. Solonik berjaya meloloskan diri dari tuduhan jenayahnya apabila melompat keluar dari jendela tingkat dua mahkamah. Dia kemudian melarikan diri ke Siberia.

Ketika berada di Tyumen, Siberia, Solonik cuba mengelak daripada dikesan. Dia membuang tahi lalat di mukanya dan juga tatu di lengannya. Walau bagaimanapun, dia akhirnya ditangkap di sebuah salon kosmetik dan dipenjarakan selama dua tahun.

Pada April 1990, Solonik sekali lagi berjaya melarikan diri. Dengan saiz badannya yang kecil iaitu hanya 5 kaki 5 inci tinggi, dia berjaya melarikan diri dengan merangkak melalui ruang udara penjara.

Malangnya, dia terkandas dan terpaksa bersembunyi sekali lagi di bandar Tyumen. Namun, tawaran menjadi pembunuh upahan yang diterima Solonik menjadi tiket kepada kebebasannya.

Pembunuhan pertama yang dilakukannya adalah pada 3 Julai 1990, sebulan setengah selepas dia meloloskan diri dari penjara. Terdapat beberapa perkara yang membuatkan Solonik sebagai seorang pembunuh upahan yang digeruni.

Pertama, dia tahu bagaimana untuk melepaskan diri dalam situasi yang tidak dijangka. Kedua, dia dapat mempertahankan dirinya dengan baik. Ini terbukti apabila dia berjaya kekal selamat selama di penjara bersama-sama banduan ganas lain yang lebih besar daripadanya. Setelah banduan lain tahu bahawa Solonik pernah bekerja sebagai tentera dan polis, dia telah menjadi sasaran ramai.

Ketiga, dia mahir menembak menggunakan 'Gaya Macedonia', iaitu menembak dengan dua buah pistol menggunakan kedua-dua belah tangan pada waktu yang sama.

Majikan pertama yang menggunakan perkhidmatannya ialah bos Mafia dari sindiket jenayah di Kurgan, Rusia. Dia diarahkan untuk membunuh pesaing majikannya di Siberia. Setelah selesai tugasan itu, Solonik berpindah ke Moscow.

Target utamanya ialah pesaing kepada majikannya. Kebanyakan mereka ditembak dengan kejam dari jarak dekat mahupun jauh. Kisah kehebatannya tersebar dengan cepat di kalangan penjenayah sehingga dia dikenali sebagai "Alexander the Great".

Solonik juga menjadi buruan polis Moscow tetapi mereka tidak berjaya menjejakinya apatah lagi menangkapnya. Ini kerana dia memiliki kehebatan luar biasa untuk menghilangkan diri tanpa jejak. Selain itu, dia juga diketahui melakukan pembunuhan kontrak di Itali.

Pada tahun 1992, Solonik berjaya menumbangkan dua "gergasi" dalam jenayah terancang Moscow yang dianggap "kebal" iaitu Viktor Nikiforov dan Valery Dlugach dalam masa enam bulan.

Pembunuhan Dlugach dianggap sebagai pembunuhan paling berani yang dilakukan Solonik. Dlugach mempunyai ramai pengawal peribadi dan sentiasa bergerak menaiki kenderaan kalis peluru. Namun, dia berjaya membunuh Dlugach di hadapan khalayak ramai dalam salah sebuah kelab malam di Moscow.

Tiada siapa yang 100 peratus selamat daripada Solonik. Pada tahun 1994, dia kembali ke Tyumen untuk menuntut hutang berjumlah USD 1 juta daripada ketua sindiket jenayah paling terkenal di sana, Andrey Rura aka Mammoth. Solonik meminta lelaki itu membayar hutangnya kepada sebuah bank di Moscow.

Apabila ketua sindiket itu enggan membayarnya hutangnya, Solonik kembali semula ke Moscow. Namun, beberapa hari kemudian Rura dan konco-konconya telah ditemui mati.

Pada tahun yang sama juga, Solonik dan seorang rakannya telah ditahan polis. Malangnya, pihak polis tidak memeriksa kot hujan rakannya yang mempunyai senjata dengan betul.

Solonik dan rakannya kemudian melepaskan tembakan dan membunuh empat anggota polis sebelum melarikan diri dengan tangan masih bergari. Mereka juga telah membunuh dua orang pengawal keselamatan.

Solonik yang cedera ditembak pada pinggang dalam pertempuran sebelumnya diberkas semula tetapi rakannya berjaya melepaskan diri. Kali ini, polis tidak mahu mengambil mudah lalu menyumbatnya ke dalam salah satu penjara paling ketat di Rusia, Penjara Matrosskaya Tishina.

Nampaknya tiada penjara yang mampu menahan Solonik selamanya. Pada tahun 1995, dia menjadi satu-satunya banduan yang berjaya melarikan diri dari Penjara Matrosskaya Tishina. Ia terbukti dilakukan oleh 'orang dalam' dan dibiayai oleh Mafia Rusia.

Seorang lelaki bernama Sergei Menshikov telah membekalkan Solonik dengan tali, peralatan pendakian dan senjata api supaya Superkiller itu berjaya melarikan diri dari bumbung penjara menuju sebuah kereta BMW yang menunggunya di luar.

Selepas bebas, Solonik terfikir tentang masa hadapannya. Setelah lebih daripada 43 pembunuhan, dia nekad untuk berhenti bekerja dengan Mafia. Dia menggunakan kekayaannya untuk melarikan diri ke Greece pada awal tahun 1997.

Namun, keputusan Solonik untuk berhenti dari bidang itu membuatkan bos-bos Mafia berang. Bekas majikannya kemudian mengupah Sasha Soldat, seorang pembunuh upahan lain yang juga merupakan sahabat Solonik untuk membunuh Superkiller itu. Solonik akhirnya berjaya dikesan di sebuah villa mewah di Athens.

Dia tinggal di villa itu bersama teman wanita, Svetlana Kotova, bekas juara Ratu Cantik Rusia. Pada 30 Januari 1997, tuah Solonik berakhir. Dia malah menjemput Soldat masuk ke villanya dan mula berbual bersama rakannya itu.

Sasha Soldat (Sasha si Tentera) atau nama sebenarnya Pustavalov Alexander

Ketika Solonik membelakangi rakannya, Soldat telah menjerut leher Superkiller menggunakan tali sehingga mati. Soldat dari sindiket Kurgan itu juga membunuh teman wanita Solonik.

Pihak polis Athens tidak menemui mayat Solonik dan teman wanitanya sehingga dua bulan kemudian. Legenda Alexander Solonik terus diperkatakan. Sesetengah pihak percaya kematian Solonik dipalsukan dan Superkiller itu masih hidup secara rahsia.

3. Kisah hidup Alexander "Superkiller" Solonik aka Alexander the Great


Kisah Bekas Warganegara Malaysia Yang Kini Tiada Negara dan Kerakyatan

Terkejut Adam selepas dia diminta keluar daripada United Kingdom pada tahun 2011 akan dihantar pulang ke negara asalnya, Malaysia.

Adam yang ketika itu berusia 37 tahun sudah menetap di Britain selama 6 tahun, sedar apa yang akan berlaku kepadanya jika dia dihantar pulang; Malaysia pasti tidak akan menerimanya kembali.

Adam cuba menerangkan statusnya sebagai salah seorang individu 'British Overseas Citizen' (BOC) tetapi penerangannya ditolak mentah-mentah. Tiga pegawai mengekorinya sepanjang perjalanan ke lapangan terbang untuk diterbangkan 'pulang' ke Malaysia.

Di Malaysia, dia dihalang masuk disebabkan ketiadaan taraf kerakyatan yang telah nekad dilepaskan pada tahun 2005, selepas mendapat khidmat nasihat peguam.

Tak sampai dua jam di Malaysia, Adam terbang semula ke Britain sebelum menerima kejutan yang lebih besar.

Adam merupakan antara individu yang cuba mengambil peluang menjadi warga Britain berikutan kewujudan sistem pasport BOC, sebuah sistem tinggalan kolonial British kepada mana-mana negara jajahan mereka.

Beliau percaya dengan sistem itu dia bakal melayakkan diri menjadi seorang warganegara United Kingdom secara rasmi.

Jabatan kerajaan UK tahu kes-kes individu seperti Adam yang tergantung statusnya, disebabkan oleh keengganan Malaysia menerima mereka kembali.

Apa yang lebih memburukkan situasi - kerajaan UK juga tidak mengiktiraf kehadiran mereka; menghalang mereka daripada melakukan sebarang jenis pekerjaan, tidak dibenarkan memandu dan dilarang mempunyai sumber pekerjaan secara sah.

Selepas statusnya dikenalpasti sebagai migran tidak sah, kerajaan Britain bertindak menahan beliau di balai polis sebelum Adam dipindahkan ke beberapa buah pusat tahanan berbeza.

Selepas hampir seminggu, dia diterbangkan ke Malaysia sebelum ditendang pihak imigresen tempatan memaksanya kembali ke Britain kerana dia sudah melucutkan kerakyatan secara sah.

Kembali ke UK, Adam dibebaskan tetapi berdepan kesukaran untuk hidup.

Dia melakukan kerja-kerja tidak formal, dibayar gaji rendah bekerja sebagai penghantar barangan yang dibayar mengikut jumlah kerja yang dilakukan.

Adam terpaksa menumpang di rumah kawan, berikutan ketiadaan dokumen yang membenarkan dia menyewa secara rasmi.

Bagi Adam, setiap masa dia menyuarakan hasrat untuk dapat kembali ke Malaysia tetapi tindakannya melepaskan kewarganegaraan dahulu membuatkan status Adam tiada lagi pengubatnya.

Kini dia hidup di UK tanpa tujuan, dikekang pelbagai masalah berikutan status sebagai seorang pendatang tidak sah; perlu meneruskan hidup dengan mengamalkan pelbagai cara berbeza setiap hari.

Apa yang berlaku pada Adam turut sama dirasai oleh seorang lagi bekas warganegara Malaysia bernama Yan Kit (bukan nama sebenar).

Kit tiba di UK pada tahun 2001 bagi melanjutkan pengajian dalam bidang kejuruteraan. Pada tahun 2005, dia diberitahu wujud peluang untuk dia mendapatkan status kewarganegaraan Britain; sekiranya dia setuju untuk melepaskan kerakyatan Malaysia.

Yan Kit kini sudah berusia lebih 40-an hidup terumbang-ambing setelah disahkan tidak mempunyai mana-mana kewarganegaraan secara sah; baik UK mahupun negara kita.

Pada tahun 2015, Yan Kit ditangkap pihak berkuasa Britain di sebuah garaj tempat dia bekerja.

Tangkapan itu membawanya kepada sebuah pusat tahanan dan Kit diberitahu pihak kerajaan UK sedang menghubungi pihak imigresen Malaysia bagi mengesahkan statusnya yang sebenar.

Maklum balas yang diberi mengesahkan Kit bukan lagi seorang warganegara dan tidak akan dibenarkan masuk kecuali dengan penggunaan visa lawatan.

Sama seperti Adam, Yan Kit menyimpan keinginan untuk kembali hidup bersama isterinya yang masih menetap di Malaysia namun haluannya sukar, kerana bagi bekas warganegara seperti Yan Kit; peluang itu hanya datang sekali.

Tertekan akibat ketiadaan status penduduk tetap United Kingdom, Kit menghabiskan masa hari demi hari di rumah ekoran kegagalan mendapatkan kerja tetap.

Dia dimaklumkan bahawa permit kerjanya tidak dapat diperbaharui disebabkan isu status kewarganegaraannya.

Sama seperti Yan Kit dan Adam, Liew memilih untuk melepaskan kerakyatan Malaysia pada tahun 2006 selepas menamatkan pengajiannya di UK, dengan hasrat mahu menjadi penduduk tetap United Kingdom.

Selepas mendapatkan nasihat peguam, permohonan itu dilakukan namun tidak ada sebarang keputusan rasmi dibuat, disebabkan oleh keengganan kerajaan UK mengiktiraf pasport BOC.

Liew yang tergantung terpaksa bergantung harap kepada bantuan kawan-kawannya untuk membiayai kos sara hidupnya, ekoran ketiadaan kebenaran untuk bekerja.

Kelulusan sarjana yang diperolehi oleh Liew juga tidak lagi bermakna, kerana tanpa mempunyai status warganegara; kertas itu hanyalah kertas yang tiada mempunyai apa nilai padanya.

Pasport British Overseas Citizens atau BOC merupakan sistem di mana kerajaan Britain akan menimbangkan pemberian kewarganegaraan penuh kepada individu yang berasal dari negara bekas koloni Britain, asalkan mereka tidak lagi mempunyai kaitan atau hubungan dalam bentuk rasmi dengan negara asal mereka.

Britian mempunyai beberapa kaedah berbeza dalam menentukan kelayakan pemegang pasport BOC - namun bagi negara kita, sekiranya seseorang warganegara Malaysia melakukan permohonan pasport BOC secara formal, secara automatiknya kewarganegaraan seseorang itu terlucut.

Dalam kes melibatkan mereka bertiga, kesemuanya dinasihatkan untuk memberanikan diri melucutkan kewarganegaraan Malaysia kerana yakin langkah itu bakal mencerahkan peluang mereka menjadi warganegara Britain yang sah - setelah menjadi pemegang passport BOC.

Malangnya Britain sendiri enggan menerima kemasukan mereka ini atas bermacam faktor. 3 kes di atas hanya sebahagian kecil situasi unik melibatkan bekas rakyat Malaysia yang ketika ini terumbang-ambing tanpa negara.

Situasi dihadapi individu seperti Liew, Adam dan Yan Kit ini memang layak mendapat simpati daripada masyarakat kita tetapi hendak tak hendak, haruslah juga diambil sebagai pengajaran pada kita semua supaya tidak mengambil mudah apa yang sudah kita ada.

Artikel ini adalah terjemahan dan olahan semula artikel ‘We have nowhere to go’: The stateless UK residents that no country wants to accept terbitan Independent UK pada 9 September 2019.


Asal-Usul Perkataan Kambing Hitam atau 'Scapegoat'

Anda pasti pernah mendengar dan terbaca tentang istilah 'kambing hitam' atau dalam bahasa Inggeris disebut sebagai 'scapegoat'. Istilah kambing hitam ini merujuk kepada individu, kumpulan, haiwan atau benda tidak bernyawa yang dipersalahkan atas sesuatu kesalahan yang dilakukan oleh orang lain.

Sebagai contoh, seorang pendatang baru bernama Si Polan di kampung A telah dituduh mencuri haiwan ternakan penduduk tempatan sedangkan dia tidak melakukannya. Dalam hal ini, Si Polan telah dijadikan kambing hitam.

Mempertahankan ego memainkan peranan penting dalam kes kambing hitam ini di mana perasaan tidak selesa seperti marah, kecewa, iri hati, rasa bersalah, malu dan tidak selamat dilepaskan ke atas orang lain. Orang yang menjadi kambing hitam pula biasanya adalah orang luar, pendatang, minoriti dan mereka yang mudah diinaya.

Namun, apakah sebenarnya yang dilakukan oleh kambing (haiwan yang tidak bersalah) sehingga dikaitkan dengan mereka yang dipersalahkan atas sesuatu kesalahan palsu ini? Berikut adalah asal-usul perkataan kambing hitam atau scapegoat.

Perkataan scapegoat atau kambing hitam ini pertama kali dicipta oleh sarjana Protestan Inggeris bernama William Tyndale dalam terjemahan Bible yang dihasilkan pada tahun 1530.

Menurut David Dawson dalam buku yang diterbitkannya pada 2013 "Flesh Becomes Word : A Lexicography of the Scapegoat Or, the History of an Idea", Tyndale mendapat perkataan kambing hitam itu ketika menafsirkan satu deskripsi Ibrani (Hebrew).

Deskripsi Ibrani yang dimaksudkan itu menceritakan tentang upacara Yom Kippur dari Kitab Leviticus, di mana salah seekor daripada dua kambing telah dipilih oleh orang ramai.

Dalam upacara itu, seorang paderi besar akan meletakkan tanggannya di atas kepala kambing yang terpilih. Dia kemudian akan mengaku semua dosa-dosa yang dilakukan oleh seluruh umatnya.

Dengan melakukan perkara itu, seluruh dosa dipercayai telah dipindahkan ke atas kambing itu sebelum haiwan itu dihalau keluar jauh ke tanah gersang. Manakala kambing yang seekor lagi pula akan dijadikan korban kepada Tuhan.

Tyndale mencipta perkataan scapegoat atau kambing hitam untuk menggambarkan makhluk yang menanggung dosa itu daripada perkataan Ibrani iaitu 'Azazel', 'Ez Ozel' atau "La-Za-Zey" yang bermaksud "kambing yang berpisah atau terlepas". Ada juga rekod yang mengatakan ia diambil dari perkataan "Saʿir La-ʿazaʾzel" (kambing untuk Azazel).

Sesetengah sarjana Kristian tidak bersetuju dengan Tyndale kerana mendakwa bahawa Azazel sebenarnya adalah nama syaitan yang menyerupai kambing liar, di mana korban yang digunakan dalam upacara Yom Kippur adalah dilakukan untuknya.

Selama berabad-abad lamanya, perkataan kambing hitam atau scapegoat dilihat tidak berhubung kait dengan makna sebenar dalam kitab Bible. Akhirnya, ia lebih kerap digunakan sebagai metafora untuk menggambarkan orang-orang yang disalahkan atas kesalahan orang lain.

Kristian percaya Jesus adalah Lamb of God yang akan menanggung dosa semua umat

Dalam pandangan Kristian, proses korban ini lebih merujuk kepada pengorbanan Jesus yang disalib di mana Tuhan menggambarkan sesuatu dosa itu dapat dibebaskan.

Jesus yang juga mendapat gelaran "Lamb of God" dilihat memenuhi semua ciri-ciri yang disebutkan dalam kitab. Orang Kristian percaya bahawa orang berdosa yang rasa bersalah serta mengaku kesalahan mereka, beriman dan percaya kepada orang lain akan diampuni melalui pengorbanan yang dilakukan Jesus.

Pada zaman Syria Purba, satu konsep yang sangat mirip dengan upacara kambing hitam Yom Kippur dibuktikan dalam teks lama yang dipercayai dihasilkan pada 2400 SM. Ritual itu dilakukan sewaktu majlispernikahan raja-raja.

Dalam upacara itu, seekor kambing betina yang dipakaikan dengan rantai perak akan dihalau oleh komuniti penduduk ke satu lembah tandus. Kambing itu tidak menanggung dosa manusia tetapi ia dipercayai sebagai kenderaan kejahatan.

Masyarakat Greek Purba juga melakukan satu upacara seumpama ritual scapegoat. Pelbagai kaedah ritual yang dilakukan di seluruh Greek Purba tetapi biasanya ia dijalankan ketika berlakunya kebuluran, kemarau atau wabak penyakit yang teruk.

Walau bagaimanapun, kambing hitam dalam ritual Greek Purba tidak menggunakan haiwan. Mereka sebaliknya menggunakan individu bersosial rendah seperti penjenayah, hamba atau orang miskin.

Menurut kisah mistik Greek Purba, seseorang yang berkedudukan tinggi sepatutnya dijadikan korban untuk kebaikan seluruh kaum (biasanya raja atau putera raja). Namun, memandangkan tiada raja atau orang penting yang sanggup berkorban, mereka memilih seseorang dari kedudukan paling rendah.

Korban biasanya akan diberi layanan istimewa seperti dipakaikan dengan pakaian cantik dan diberi jamuan mewah sebelum upacara dilakukan. Korban kemudian akan dibawa berarak mengelilingi dinding kota sebelum diusir dengan membaling batu ke arahnya. Di sesetengah tempat, ada korban yang akan dijamu selama setahun sehingga bencana yang berlaku hilang.

1. Mengapa kita memanggil orang kena tuduh sebagai Kambing Hitam?